JUAN 1 


Ang Pulong sang Kabuhi 


| Sa wala pa matuga ang kalibutan, 

yara na ang Pulong. Ang Pulong ka- 
upod sa Dios, kag ang Pulong Dios. ? Ha- 
lin gid sa ginsugoran ang Pulong kaupod 
sa Dios. 3Paagi sa Pulong gintuga sang 
Dios ang tanan, kag wala sing may natu- 
ga kon indi paagi sa iya. # Ang Pulong 
amo ang ginhalinan sang kabuhi, kag 
ini nga kabuhi nagdala sing kapawa sa 
mga tawo. SAng kapawa nagasiga sa 
kadudolman, kag ang kadudolman wala 
makadaog sang kapawa. 

6 Ang Dios nagpadala sang iya manug- 
balita, ang tawo nga ginahingalanan kay 
Juan, 7nga nagkari sa pagsugid sa mga 
tawo naharungod sang kapawa. Ginsugi- 
ran niya sila agod ang tanan magpamati 
sang mensahi, kag magtuo. 8Sia mismo 
indi amo ang kapawa, kundi nagkari sia 
sa pagsugid nahanungod sang kapawa. 
9 Ang Pulong amo ang matuod nga ka- 
pawa nga nagakari sa kalibutan kag 
nagaiwag sa tanan nga mga tawo. 

10Ang Pulong yara na nga daan sa 
kalibutan. Ang kalibutan gintuga sang 
Dios paagi sa iya, pero ang kalibutan 
wala magkilala sa iya. '1Nagkari sia sa 
iya kaugalingon nga banwa, pero ang iya 
mga kasimanwa wala magbaton sa iya. 
12Pero may yara gid man nga nagbaton 
kag nagtuo sa iya. Gani ini sila ginhata- 
gan sing kinamatarong nga mangin-anak 
sang Dios. 13Nangin-anak sila sang Dios 
indi sa tawuhanon nga paagi sa bagay 
nga natawo sila nga may tawuhanon nga 
amay, kundi ang Dios mismo amo ang 
ila Amay. 

14 Ang Pulong nangintawo kag nag- 
puyo sa tunga naton. Nakita naton ang 
iya himaya nga puno sang grasya kag 
kamatuoran, ini amo ang himaya nga 
nabaton niya subong bugtong nga Anak 


sang Amay. a 

15 Nagpanaksi si Juan nahanungod sa 
iya, kag nagsinggit, “Amo ini sia ang 
akon ginsiling sa inyo nga magakari nga 


ulihi lang sa akon, pero labaw pa sia sa 

akon, kay sa wala pa ako matawo, yara 
na sia!” 
16Gikan sa kabuganaan sang iya 
manggad ginhatagan niya kita tanan 
sang nagadinasundason nga mga bugay. 
17Ang Kasugoan ginhatag sang Dios 
paagi kay Moises, pero ang grasya kag 
kamatuoran nag-abot sa aton paagi kay 
Jesu-Cristo. 18Wala sing bisan sin-o nga 
nakakita sa Dios, kundi ang bugtong nga 
Anak nga Dios, nga yara sa luyo sang 
Amay, amo gid lamang ang nakakita sa 
Dios. Sia amo ang nagpahayag sa iya. 


Ang Mensahi ni Juan Bautista 
(Mat. 3:1-12, Mar. 1:1-8, Luc. 3:1-18) 


19 Ang mga pangulo sang mga Judio 
sa Jerusalem nagpadala sing mga pari 
kag mga Levita sa pagpamangkot kay 
Juan kon sin-o sia. 

20Si Juan nagsabat kag nagpahayag 
nga wala sing lipudlipod, “Indi ako ang 
Cristo.” 

21 Ginpamangkot nila sia, “Kon amo, 
sin-o ka? Ikaw bala si Elias?” 

Nagsabat si Juan, “Indi ako si Elias.” 

Nagpamangkot sila, “Ikaw bala ang 
Propeta?” 

Nagsabat si Juan, “Indi.” 

22Nagsiling sila, “Sugiri kami kon 
sin-o ka agod may isabat kami sa mga 
nagpadala sa amon. Ano ang masiling 
mo nahanungod sa imo kaugalingon?” 

23Si Juan nagsabat: 

“Ako aro “ang tingog sang isa 
Nga nagasinggit sa desierto: 
Maghimo kamo sing tadlong 
nga dalan 
Nga pagaagyan sang Ginoo!” 
(Amo ini ang ginsiling ni Isaias nga pro- 
peta.) 

241ni nga mga sinugo ginpadala sang 
mga Fariseo. 25 Ginparnangkot nila si 
Juan, “Kon indi ikaw ang Cristo, ukon 
si Elias ukon ang Propeta, ngaa bala nga 


“tagapangbautiso ka?” 


26Nagsabat si Juan, “Ako nagapang- 
bautiso sa tubig, pero sa tunga ninyo 


may isa nga wala ninyo makilala, ?7Ufihi 


@Ang Pulong amo ang ginhalinan sang kabuhi: ukon Ang tanan nga ginhimo may kabuhi sa pag- 


hiusa sa Pulong. 

lang sia sa akon, pero indi ako takos sa 
paghubad sang higot sang iya sandalyas.” 
281ni tanan nahanabo sa Betania, sa 
tabok sang suba sang Jordan sa diin 
nagapangbautiso si Juan. 


Ang Cordero sang Dios 


29 Sang madason nga adlaw, nakita ni 
Juan si Jesus nga nagapakadto sa iya kag 
nagsiling sia, “Yari ang Cordero sang 
Dios nga nagakuha sang sala sang kalibu- 
tan! 39Amo ini sia ang akon ginsiling 
nga magakari nga ulihi lang sa akon, 
pero labaw pa sia sa akon, kay sa wala 
pa ako matawo, yara na sia. 3t Wala ako 
makahibalo kon sin-o gid sia, pero nag- 
kari ako nga nagabautiso sa tubig agod 
nga mapakilala ko sia sa Israel.” 


2 
“Nakita ko ang Espiritu nga nagkunsad 
gikan sa langit subong sang isa ka pating.” 
(1:32) 


321ni amo ang panaksihon nga ginha- 
tag ni Juan, “Nakita ko ang Espiritu nga 
nagkunsad gikan sa langit subong sang 
isa ka pating, kag nagpabilin sa ibabaw 
niya. 33Wala pa ako makakilala sa iya, 
pero ang Dios nga nagpadala sa akon sa 
pagbautiso sa tubig, nagsiling sa akon, 
“Makita mo ang Espiritu nga magakun- 
sad kag magapabilin sa isa ka tawo. Ina 
nga tawo amo ang magabautiso sa Espi- 
ritu Santo” ” 34 Kag nagsiling pa gid si 
Juan, “Nakita ko ini kag nagasiling ako 
= inyo, nga sia amo ang Anak sang 

os.” 

Ang Nahauna nga mga Gintuton-an 

ni Jesus 

35Sang madason nga adlaw, yadto 
didto liwat si Juan kag ang duha sang 
iya mga gintuton-an, 35 sang makita niya 
si Jesus nga nagalabay. Nagsiling sia, 
“Yari ang Cordero sang Dios!” 

37 Ang duha niya ka gintuton-an na- 
kabati sang pagsiling niya sini, kag nag- 
sunod sila kay Jesus. 38Nagbalikid si 
Jesus, nakita niya sila nga nagasunod sa 
iya, kag nagpamangkot sia sa ila, “Ano 
bala ang ginapangita ninyo?” 

Nagsabat sila, “Sa diin bala ikaw 
nagapuyo, Rabbi?” (Ini nga tinaga naga- 
kahulogan “Manunodlo.”) 

39 Nagsabat sia, “Kari kag tan-awa 
ninyo.” Gani naglakat sila upod sa iya 
kag nakita nila kon diin sia nagapuyo, 
kag nagpabilin sila upod sa iya sadtong 
adlaw. (Mga alas kuwatro na sadto ang 
hapon.) 

40Ang isa sang duha nga nakabati 
kay Juan kag nagsunod kay Jesus amo 
si Andres nga utod ni Simon Pedro. 
41Sa gilayon ginpangita niya ang iya 
utod nga si Simon kag ginsugiran niya 
sia, “Nakita namon ang Mesias.” (Ini 
nga tinaga nagakahulogan “Cristo.”) 
42Dayon gindala niya si Simon sa kay 
Jesus. 

Si Jesus nagtulok sa iya kag nagsiling, 
“Ikaw si Simon, anak ni Juan. Pagahinga- 
lanan ikaw Cefas.” (Pareho man ini sang 
ngalan nga Pedro nga kon sayuron “Ba- 
to. 2) 


Gintawag ni Jesus si Felipe kag si 
Natanael 

43Sang madason nga adlaw, ginpa- 
kamaayo ni Jesus nga magkadto sa Gali- 
lea. Nakita niya si Felipe kag ginsingga- 
nan, “Upod ka sa akon!” #4(Si Felipe 
tuga Betsaida, nga amo man ang banwa 
sa diin si Andres kag si Pedro nagapuyo.) 
45Gani, ginpangita ni Felipe si Natanael, 
kag ginsugiran sia, “Nakita namon ang 
tawo nga nahanungod sa iya si Moises 
nagsulat sa libro sang Kasugoan, kag ang 
mga propeta nagsulat man nahanungod 
sa iya. Sia amo si Jesus nga anak ni Jose 

nga taga-Nazaret.” 

46Si Natanael nagpamangkot, “May 
maayo bala nga butang nga makagikan 
sa Nazaret?” 

Si Felipe nagsabat, “Kari ka kag tan- 
awa.” 

47Sang makita ni Jesus si Natanael 
nga nagapakadto sa iya nagsiling sia 
nahanungod kay Natanael, “Yari ang isa 
ka matuodtuod nga Israelinhon: waay 
sing limbong sa iya!” 

48Si Natanael nagpamangkot sa iya, 
“Paano mo ako nakilala?” 

Si Jesus nagsabat, “Nakita ko na 
. ikaw didto sa idalom sang kahoy nga 
higera, sa wala pa ikaw gintawag ni 

elipe.” 

49 Nagsabat si Natanael, “Manunodlo, 
ikaw amo ang Anak sang Dios! Ikaw 
amo ang Hari sang Israel!” 

50Nagsiling si Jesus, “Nagatuo bala 
ikaw tungod kay nagsiling ako sa imo 
nga nakita ko ikaw sang didto ikaw sa 
idalom sang kahoy nga higera? Dalagku 
pa gid sini nga mga butang ang imo 
makita!” 51Kag si Jesus nagsiling sa ila, 
“Matuod gid, makita ninyo ang langit 
nga nabuksan kag ang mga anghel sang 
Dios nga nagasakapanaog sa ibabaw sang 
Anak sang Tawo!” 


Ang Kasal sa Cana 


Sang makaligad ang duha ka adlaw, 
2 may ginhiwat nga kasal sa banwa 
sang Cana, sa Galilea. Ang iloy ni Jesus 
yadto didto, "kag si Jesus kag ang iya 
mga gintuton-an gin-agda man sa kasal. 
3Sang naurot na inom ang tanan nga 
bino, ang iloy ni Jesus nagsiling sa iya, 
“Naurotan sila sing bino.” 

4Si Jesus nagsabat, “Ginang, indi na 
kinahanglan nga singganan mo pa ako 
kon ano ang akon himuon. Ang akon 
tion wala pa mag-abot.” 

SDayon, ang iloy ni Jesus nagsiling sa 
mga suloguon, “Himoa ninyo ang bisan 
ano nga isiling niya sa inyo.” 

6Ang mga Judio may pagsulondan 
nahanungod sa pagpanghinaw, kag sa 
sini nga tinutoyo may anom didto ka 
mga tadyaw, ang tagsa ka tadyaw sarang 
masudlan sang apat ukon lima ka lata 

“Pun-a ninyo sing tubig ang mga tadyaw.” 
(2:7) 


nga tubig. 7Si Jesus nagsiling sa mga 
suloguon, “Pun-a ninyo sing tubig ang 
mga tadyaw.” Ginpuno nila sing tubig 
ang mga tadyaw tubtob sa bibig, 8kag 
dayon ginsingganan niya sila, “Karon, 
sandok kamo sa sinang tubig kag dalha 
sa manugdumala sang punsyon.” Ginda- 
la nila ini sa manugdumala, ? kag iya gin- 
dimdiman ang tubig nga nahimo nga 
bino. Wala sia makahibalo kon diin ini 
nga bino maghalin (pero nakahibalo iya 
ang mga suloguon nga nagsandok sang 
tubig). Gani gintawag niya ang nobyo 
10kag ginsingganan, “Ang tanan nga 
mga tawo nagasirbe sang labing maayo 
nga bino una sa tanan kag kon tama na 
ang nainom sang mga dinapit, ginahatag 
nila ang ordinaryo nga bino. Pero ikaw 
iya nagasirbe sang labing maayo nga 
bino tubtob karon!” 

.111ni amo ang nahauna sang gamha- 
nan nga mga buhat nga ginhimo ni Jesus 
sa Cana sang Galilea. Didto ginpahayag 
niya ang iya himaya, kag ang iya mga 
gintuton-an nagtuo sa iya. 

12Sa tapos sini si Jesus kag ang iya 
iloy, ang iya utod nga mga lalaki, kag 
mga gintuton-an nagpa-Capernaum, kag 
nagtener sila didto sing pila ka adlaw. 


Nagsulod si Jesus sa Templo 
(Mat. 21:12-13, Mar. 11:15-17: 
Luc. 19:45-46) 


13Nagahilapit na ang Piesta sang 

Pascua sang mga Judio, gani si Jesus 
nagpa-Jerusalem. 14May nakita sia nga 
mga tawo didto sa templo nga nagabalig- 
ya sang mga baka, mga karnero, kag mga 
pating, kag ang mga manugbaylo man 
sang kuwarta nga yara sa ila mga lamisa. 
15 Naghimo si Jesus sang inughanot nga 
lubid kag iya ginpanabog ang tanan nga 
mga sapat pa gwa sa templo, ang mga 
karnero kag mga baka. Ginpamaliskad 
niya ang mga lamisa sang mga manug- 
baylo sang kuwarta, kag ginwas-ag niya 
ang ila mga kuwarta, 19 kag ginmanduan 
niya ang mga manugbaligya sang pating, 
“Kuhaa ninyo ina diri! Indi ninyo pag- 
himoa nga balaligyaan ang balay sang 
akon Amay!” 1?Nadumdoman sang iya 
mga gintuton-an nga ang kasulatan naga- 
siling, “Ang akon kabalaka sa imo balay, 
O Dios, nagadabdab sa sulod nakon 
subong sang kalayo.” 

18 Ang mga pangulo sang mga Judio 
nagpamangkot sa iya, “Ano bala nga 
milagro ang imo mahimo sa pagpakita 
sa amon nga may katarungan ka sa pag- 
himo sini?” 

19Si Jesus nagsabat, “Gub-a ninyo 
ining templo sang Dios kag sa sulod sang 
tatlo ka adlaw patindugon ko ini liwat.” 

20Namangkot sila sa iya, “Ini nga 
templo ginpatindog sa sulod sang 46 ka 
tuig, kag patindugon mo bala ini sa 
sulod sang tatlo lamang ka adlaw?” 

21Pero ang templo nga ginsiling ni 
Jesus amo ang iya lawas. ??Gani sang 
nabanhaw sia, nadumdoman sang iya 
mga gintuton-an nga ginhambal niya ini, 
kag nagtuo sila sa kasulatan kag sa mga 
pulong nga ginhambal ni Jesus. 


Nakilala ni Jesus ang Tanan nga mga 
Tawo 


23 Sang didto si Jesus sa Jerusalem sa 
Piesta sang Pascua, madamo ang mga 
nagtuo sa iya sang makita nila ang gam- 
hanan nga mga buhat nga ginhimo niya. 
24Pero si Jesus wala magsalig sang iya 
kaugalingon sa ila, tungod kay nakilala 
gid niya sing maayo ang tanan nga mga 


bliwat: ukon halin sa ibabaw. 
“liwat: ukon halin sa ibabaw. 

tawo. 25Wala na sing kinahanglan nga 
sugiran sia nahanungod sang mga tawo, 
kay nahibaluan gid niya kon ano ang 
yara sa ila mga tagipusoon. 


Si Jesus kag si Nicodemo 


3 May isa ka tawo nga ginhingalanan 
kay Nicodemo, isa ka pangulo sang 
mga Judio, nga katapo sang partido sang 
mga Fariseo. ?Isa sadto ka gab-i, nag- 
kadto sia kay Jesus kag nagsiling sa iya, 
“Rabbi, nahibaluan namon nga ikaw isa 
ka manunodlo nga ginpadala sang Dios. 
Wala sing makahimo sang gamhanan nga 
mga buhat nga imo ginahimo kon ang 
Dios wala nagaupod sa iya.” 

3Si Jesus nagsabat, “Nagasiling ako 
sa imo sang matuod: wala sing isa nga 
makakita sang Ginharian sang Dios kon 
indi sia matawo liwat.” è 

4Si Nicodemo nagpamangkot, “Pa- 
ano bala ang pagkatawo liwat sang tawo 
kon daku na sia? Makasulod pa bala sia 
sa tiyan sang iya iloy kag magpakatawo 
liwat?” 

5Si Jesus nagsabat, “Nagasiling ako 
sa imo sang matuod: wala sing isa nga 
makasulod sa Ginharian sang Dios, kon 
indi sia matawo sa tubig kag sa Espiritu. 
6 Ang gin-anak sang tawo, tawo, kag ang 
gin-anak sa Espiritu, espiritu. 7Indi ka 
magkatingala nga ako nagasiling sa imo, 
“Dapat kamo tanan matawo liwat.'c 
8Ang hangin nagahuyop bisan sa diin 
ang luyag niya. Mabatian mo ang iya 
huni, pero indi ka makahibalo kon diin 
ini nagahalin kag kon diin nagapakadto. 
Subong man sini ang nagakatabo sa tag- 
satagsa nga natawo sa Espiritu.” 

98i Nicodemo nagpamangkot, “Pa- 
ano bala ang pagkahimo sini?” 

10Si Jesus nagsabat, “Bantog ka nga 
manunodlo sang Israel, kag wala ka 
makahibalo sini? '!Nagasiling ako sa 
imo sang matuod: nagahambal kami 
sang amon nahibaluan, kag nagasugid 
sang amon nakit-an, pero wala gid sing 
isa sa inyo nga nagapati sang amon gin- 
siling. !?Wala kamo nagapati sa akon 

kon magsugid ako sa inyo nahanungod 
sang-mga butang sa sini nga kalibutan. 
Gani, paano abi ang pagtuo ninyo sa 
akon, kon sugiran ko kamo nahanungod 
sang mga butang nga langitnon? !3Kag 
wala sing bisan isa nga nakasaka sa langit 
luas lamang sa Anak sang Tawo nga nag- 
panaog halin sa langit.” 

14Subong nga si Moises nagbayaw 
sang man-og nga saway sa isa ka tukon 
didto sa desierto, sa amo man nga bagay 
pagabayawon ang Anak sang Tawo, 
15 agod nga ang tagsatagsa nga magtuo sa 
iya may kabuhi nga wala sing katapusan. 
16Kay ginhigugma gid sang Dios ang 
kalibutan sa bagay nga ginhatag niya ang 
iya bugtong nga Anak, agod nga ang tag- 
satagsa nga nagatuo sa iya indi na mapa- 
tay, kundi may kabuhi nga wala sing 
katapusan. !7Kay ang Dios wala magpa- 
dala sang iya Anak sa kalibutan sa pag- 
hukom sang kalibutan, kundi sa paglu- 
was sang kalibutan. 

18Ang bisan sin-o nga nagatuo sa 
Anak indi pagkondenahon, pero ang 
bisan sin-o nga wala nagatuo nakonde- 
nar na, bangod kay wala sia magtuo sa 
bugtong nga Anak sang Dios. !? Amo ini 
ang kabangdanan sang pagkondenar: ang 
kapawa nagkari sa kalibutan, pero ang 
mga tawo naghigugma sang kadudolman 
sa baylo sang kapawa, kay malaut ang 
ila ginahimo. 20 Kag ang bisan sin-o nga 
nagahimo sing malaut nagakontra sa 
kapawa kag indi magpalapit sa kapawa, 
kay indi sia luyag nga masapwan ang iya 
malain nga binuhatan. ?! Pero ang bisan 
sin-o nga nagaginawi suno sa kamatuo- 
ran nagapalapit sa kapawa, agod mapa- 
hayag sang kapawa ang tanan nga iya 
ginhimo sa pagtuman sa Dios. 


Si Jesus kag si Juan 


22Sa tapos sini, si Jesus kag ang iya 
mga gintuton-an nagkadto sa probinsya 
sang Judea. Nagtener sia didto sing pila 
ka adlaw kaupod nila, kag nagpangbau- 
tiso. 23Si Juan nagpangbautiso man sa 
Enon malapit sa Salim, kay madamo ang 
tubig didto. Ang mga tawo nagkadto sa 
iya, kag ginbautisohan niya sila. 24(Si 
Juan wala pa sadto nabilanggo.) 

25 Ang iban sang mga gintuton-an ni 
Juan nagpakigbais sa isa ka Judio naha- 
nungod sang pagsulondan sa pagpaninlo. 
26Gani, nagkadto sila kay Juan kag nag- 
siling sa iya, “Manunodlo, nadumdoman 
mo bala yadtong tawo nga upod mo 
anay didto sa tabok sang Jordan nga gin- 
sugid mo sa amon? Abi mo nagapang- 
bautiso na sia karon, kag halos ang tag- 
satagsa nagakadto sa iya!” 

27Si Juan nagsabat, “Wala sing bisan 
sin-o nga makaangkon sang bisan ano 
nga butang kon indi pag-ihatag ini sang 
Dios sa iya. 23Kamo mismo amo ang 
akon mga saksi nga ako nagsiling, Indi 
ako ang Cristo, kundi ako amo ang gin- 
padala sa pag-una sa iya.” ?? Ang naga- 
angkon sang nobya amo ang nobyo: ang 
abyan sang nobyo nga nagatambong kag 
nagapamati, nagakalipay sa pagpamati 
sang tingog sang nobyo. Sa amo man 
nga paagi, nanginbug-os ang akon kali- 
pay. 3?Dapat sia magmangindaku, pero 
ako magmangindiutay.” 


Ang Nagakari gikan sa Langit 


31Ang nagakari halin sa ibabaw la- 
baw sa tanan; ang nagahalin sa kalibutan, 
iya sang kalibutan kag nagahambal sang 
mga butang nga kalibutanon. Ang naga- 
kari halin sa langit labaw sa tanan. 
32Nagasugid sia sang iya nakita kag 
nabatian, pero wala sing may nagapati 
sang iya mensahi. 33 Ang bisan sin-o nga 
nagapati sang iya mensahi nagapamatu- 
od paagi sini nga ang Dios matuod. 
34 Ang ginpadala sang Dios nagahambal 
sang mga pulong sang Dios, kay ginaha- 
tag sang Dios sa iya ang kabug-osan sang 
iya Espiritu. 35 Ang Amay nagahigugma 
sang iya Anak kag nagtugyan sa iya sang 
tanan, 36 Ang bisan sin-o nga nagatuo sa 
Anak may kabuhi nga wala sing katapu- 
san, pero ang bisan sin-o nga nagalalis 
sa Anak indi makaangkon sang kabuhi, 
kundi ang kaakig sang Dios magapabilin 
sa iya sa walay katubtoban. 
Si Jesus kag ang Babayi nga Taga- 
Samaria 
Nakabati ang mga Fariseo nga si 
Jesus may madamo na nga. mga 

sumolunod kag nagpangbautiso sia sing 
madamo pa nga mga gintuton-an sang sa 
kay Juan. ? (Ang matuod amo nga indi 
si Jesus ang nagapangbautiso, kundi ang 
iya lang mga gintuton-an.) 3Sang mahi- 
baluan ini ni Jesus, naghalin sia sa Judea 
kag nagbalik sa Galilea. 4Sa iya pagpa- 
kadto. didto kinahanglan maagi gid sia 
sa Samaria. 

5Nag-abot sia sa isa ka banwa sang 
Samaria nga ginatawag Sicar, malapit sa 
isa ka puna nga duta nga ginhatag ni 
Jacob sa iya anak nga si Jose. 6 Yadto 
didto ang bubon ni Jacob, kag si Jesus 
nga nalapyo tungod sa panglakaton, nag- 
lingkod sa bibi sang bubon. Mga udtong 
adlaw gid sadto. 

"Nag-abot ang isa ka babayi nga taga- 
Samaria sa pagsag-ob, kag si Jesus nag- 
siling sa iya, “Paimna ako.” 8(Ang iya 
mga gintuton-an nagkadto sa banwa sa 
pagbakal sang pagkaon.) 


alm 





Nag-abot ang isa ka babayi nga taga-Samaria 
sa pagsag-ob. (4:7) 


9 Ang babayi nga taga-Samaria nagsa- 
bat, “Ikaw Judio kag ako Samariahanon, 
ngaa bala nga nagapangayo ka sa akon 
nga paimnon ko ikaw?” (Kay ang mga 
Judio kag mga Samariahanon wala naga- 
ayuhay.) 

10Si Jesus nagsabat, “Kon imo lang 
nahibaluan kon ano ang ginahatag sang 
Dios, kag kon sin-o ang nagapangayo sa 
imo sang tubig makapangayo ka kuntani 
sa iya kag sia magahatag sa imo sang 
tubig nga buhi.” 

li Ang babayi nagsiling, “Sir, wala 
ikaw sing timba kag ang bubon mada- 

lom. Diin bala ikaw makuha sang tubig 
nga buhi? !? Ang amon amay nga si 
Jacob naghatag sini nga bubon sa amon; 
sia, ang iya mga kaanakan, kag ang iya 
mga hayop, tanan sila nag-inom sa sini 
nga bubon. Sobra pa bala ikaw sa amon 
amay nga si Jacob?” 

138i Jesus nagsabat, “Ang bisan sin-o 
nga nagainom sini nga tubig pagauha- 
won liwat, !4pero ang bisan sin-o nga 
nagainom sang tubig nga akon ihatag 
indi na gid pag-uhawon. Kay ang tubig 
nga akon ihatag sa iya mangintuboran sa 
sulod niya nga magahatag sa iya sang 
tubig nga buhi kag sang kabuhi nga wala 
sing katapusan.” 

15 Ang babayi nagsiling, “Sir, hatagi 
ako sini nga tubig, agod indi na gid ako 
pag-uhawon liwat, kag agod indi na ako 
magbalikbalik diri sa pagsag-ob.” 

168i Jesus nagsiling sa iya, “Lakat ka, 
tawga ang imo bana, kag magbalik diri.” 

17Ang babayi nagsiling, “Wala ako 
sing bana.” 

Si Jesus nagsabat, “Husto ang imo 

ginsiling nga wala ikaw sing bana. 18Kay 
may lima ikaw ka bana, kag ang tawo 
nga imo ginapuyo karon indi man ma- 
tuod mo nga bana. Matuod ang ginsiling 
mo.” 
19 Ang babayi nagsabat, “Sir, sa ban- 
ta ko isa ikaw ka propeta. 20Ang mga 
katigulangan namon nga mga Samariaha- 
non nagsimba sa Dios sa sini nga bukid, 
pero kamo nga mga Judio nagasiling nga 
ang Jerusalem amo ang duog sa diin 
dapat kita magsimba sa Dios.” 

218i Jesus nagsiling sa iya, “Inday, 
patiha ako, magaabot ang tion nga ang 
mga tawo indi magsimba sa Amay sa sini 
nga bukid ukon sa Jerusalem. ?? Kamo 
nga mga Samariahanon wala gid makaki- 
lala kon sin-o ang inyo ginasimba. Kami 
nga mga Judio nakakilala kon sin-o ang 
amon ginasimba, kay ang kaluwasan 
nagagikan sa mga Judio. ?3Pero ang tion 
magaabot, kag nag-abot na, nga ang 
matuod nga mga manugsimba magasim- 
ba sa Amay sa espiritu kag sa kamatuo- 
ran, Amo ini ang mga manugsimba nga 
luyag sang Amay nga magsimba sa iya. 
24 Ang Dios Espiritu, kag ang nagasim- 

ba sa iya dapat magsimba sa espiritu kag 
sa kamatuoran.” 

25Ang babayi nagsiling sa iya, “Na- 
kahibalo ako nga ang Mesias, nga gina- 
tawag Cristo, magaabot. Kon mag-abot 
sia, magasugid sia sa amon sang tanan 
nga mga butang.” 

26Si Jesus nagsiling, “Ako ina sia, 
ako nga nagahambal sa imo.” 

27Sa amo man nga tion nagbalik ang 
mga gintuton-an ni Jesus, kag daku gid 
ang ila katingala sang makita nila nga 
nagapakighambal sia sa isa ka babayi. 
Pero wala “gid sing bisan isa sa ila nga 
nagsiling sa babayi, “Ano bala ang kina- 
hanglan mo?” ukon nagpamangkot kay 
Jesus, “Ngaa bala nagapakighambal ka 
sa iya?” 

28 Dayon ginbilin sang babayi ang iya 
tibod nga salag-uban, nagbalik sia sa 
banwa, kag nagsiling sa mga tawo didto, 
29 “Dali kamo kag tan-awa ninyo ang 
tawo nga nagsugid sa akon sang tanan 
nga akon nahimo. Amo na ayhan ini ang 
Cristo?” 30Gani naggwa sila sa banwa 
kag nagkadto kay Jesus. 

31Sa amo nga tion ang mga gintuton- 
an nagsagi agda sa kay Jesus, “Manunod- 
lo, magkaon ka man!” 

32Pero nagsabat sia, “May kalan-on 
ako. nga wala gid ninyo mahibaloi.” 

33Gani ang mga gintuton-an nagpina- 
mangkutanay, “May nagdala ayhan sa 
iya sing pagkaon?” 

348i Jesus nagsiling sa ila, “Ang akon 
kalan-on amo ang pagtuman sang kabu- 
bot-on sang nagpadala sa akon kag ang 
pagtapos sang bulohaton nga iya ginha- 


tag sa akon. 35 May hulobaton kamo nga. 


nagasiling, “Apat pa ka bulan kag dayon 
tig-alani na.” Nagasiling ako sa inyo, tan- 
awa ninyo sing maayo ang mga kaum- 
han, ang trigo alanyon na! 36Ang ma- 
ngangani ginasuholan kag nagatipon 
sang patubas para sa kabuhi nga wala 
sing katapusan, sa bagay nga ang tawo 
nga 'nagatanom magakalipay upod sa 
tawo nga nagaani. 3?Kay matuod ang 
ginasiling sang hulobaton, “Lain ang 
nagatanom, kag lain man ang nagaani.” 
38Ginpadala ko kamo sa pag-ani sa 
kaumhan nga wala ninyo mapangabud- 

layi. Iban ang nagpangabudiay didto, 
kag kamo ang nagapulos sang ila pina- 
ngabudlayan.” 

39Madamo sang mga Samariahanon 
sa sadtong banwa ang nagtuo sa kay 
Jesus, tungod kay ang babayi nagsiling, 
“Ginsugiran niya ako sang tanan nga 
akon nahimo.” 40Gani sang pagkadto 
sang mga Samariahanon kay Jesus, gin- 
pangabay gid nila sia nga magpabilin 
anay upod sa ila, kag si Jesus nagpabilin 
didto sing duha ka adlaw. 

41Madamo pa gid ang mga nagtuo 
tungod sang iya mensahi, 4? kag nagsi- 
ling sila sa babayi, “Karon nagatuo kami 
indi tungod sang imo ginsiling, kundi 
kay kami gid nakabati sa iya, kag naka- 
hibalo nga sia gid amo ang Manlulowas 
sang kalibutan.” 


Gin-ayo ni Jesus ang Anak sang Isa 
ka Opisyal 


43Sa tapos sang duha ka adlaw nga 
nakapabilin didto si Jesus, naglakat sia 
kag nagkadto sa Galilea. #“ Kay si Jesus 
mismo nagsiling, “Ang propeta wala 
ginatahod sa iya kaugalingon nga ban- 
wa.” 45Sang pag-abot ni Jesus sa Galilea, 
gin-abiabi sia sang mga tawo didto, kay 
sila ila nakakadto sa Jerusalem sa Piesta 
sang Pascua, kag nakita nila ang tanan 
nga ginhimo niya sang piesta. 

46 Gani nagbalik si Jesus sa Cana sang 
Galilea sa diin ginhimo niya nga bino 
ang tubig. May isa ka opisyal sang gub- 
yerno didto nga ang iya anak nga lalaki 
nagamasakit sa Capernaum. #7Sang pag- 
kabati niya nga si Jesus nag-abot sa Gali- 
lea halin sa Judea, nagkadto sia kay 
Jesus, kag iya ginpangabay nga magkad- 
to sa Capernaum kag ayuhon ang iya 
anak nga tagumatayon. #8Si Jesus nag- 
siling sa iya, “Kon indi ninyo makita 
ang dalagku kag makatilingala nga mga 
buhat, indi kamo magtuo.” 

49Ang opisyal nagsabat, “Sir, upod 
ka sa akon sa wala pa mapatay ang akon 
anak.” 

505j Jesus nagsiling sa iya, “Lakat ka, 
ang imo anak indi mapatay!” 

“Ang opisyal nagtuo sa mga pulong ni 
Jesus kag naglakat. 5|Sang nagahinam- 

pot sia sa iya balay, ginsugata sia sang 
iya mga suloguon kag ginsugiran, “Ang 
imo anak maayo na.” 

52Ginpamangkot niya sila kon san-o 
nag-ayuayo ang iya anak, kag nagsiling 
sila, “Mga alauna kahapon sing hapon 
wala na sia sing hilanat.” 

53Nadumdoman dayon sang amay 
nga amo gid yadto nga oras sang magsi- 
ling si Jesus sa iya, “Ang imo anak indi 
mapatay.” Gani sia kag ang iya bug-os 
nga panimalay nagtuo. 

S4 Amo ini ang ikaduha nga gamha- 
nan nga buhat nga ginhimo ni Jesus 
halin sang pag-abot niya sa Galilea gikan 
sa Judea. 


Ang Pag-ayo sa Punong 


5 Sa tapos sadto may piesta ang mga 
Judio, kag si Jesus nagpa-Jerusalem. 

Didto sa Jerusalem, malapit sa Puwerta 
sang Karnero, may punong nga ginalibu- 
tan sang lima ka portico. Sa Hebreo ini 
nga punong ginatawag Betzata. 3 Mada- 
mo nga mga masakiton ang nagahiligda 
sa portico—mga bulag, mga piang kag 
mga paralitiko. [Nagahulat sila nga mag- 
hulag ang tubig, “kay may tion nga ang 
anghel sang Ginoo nagapanaog sa pu- 
nong kag nagatublag sang tubig. Ang 
nahauna nga makalusong sa punong sa 
tapos matublag sang anghel ang tubig 
magaayo sa bisan ano nga balatian niya.] 
SMay isa ka tawo didto nga nagmasakit 
sa sulod sang 38 ka tuig. 6 Nakita sia ni 
Jesus nga nagahigda didto, kag nahiba- 
luan niya nga ang tawo nagmasakit sa 
amo na nga kadugayon, gani nagsiling si 
Jesus sa iya, “Luyag ka bala mag-ayo?” 

7Ang masakiton nagsabat, “Sir, wala 
sing tawo nga nagadala sa akon sa pu- 
nong kon ang tubig ginatublag, samtang 
nagatinguha pa lang ako sa paglusong 
ginaunahan ako sang iban.” 

8Si Jesus nagsiling sa iya, “Bangon 
ka, dalha ang imo banig kag maglakat.” 
9Sa gilayon nag-ayo ang tawo sa iya 
masakit, gindala niya ang iya banig kag 
naglakat. 

Nahanabo ini sang Adlaw nga Inugpa- 
huway. '9Gani ang mga pangulo sang 
mga Judio nagsiling sa tawo nga gin-ayo, 
“Adlaw ini nga Inugpahuway, kag batok 
sa aton Kasugoan nga magdala ka sang 
imo banig.” 

11 Nagsabat sia, “Ang tawo nga nag- 
ayo sa akon nagsiling sa akon, “Dalha 
ang imo banig kag maglakat. ” 

12 Ginpamangkot nila sia, “Sin-o bala 
ang tawo nga nagsugo sa imo sa pagdala 
sang imo banig kag sa paglakat?” 

13Pero ang tawo nga gin-ayo wala 
makakilala kon sin-o yadto, kay si Jesus 
nakahalin na tungod sang madamo nga 
mga tawo sa sadto nga duog. 

14Sang ulihi nakita sia ni Jesus sa 
templo kag nagsiling sa iya, “Kita mo, 
maayo ka na karon. Indi ka na magpaka- 
sala, kay basi malain pa gid ang maha- 
nabo sa imo.” 

15Dayon ang tawo naglakat kag iya 
ginsugiran ang mga pangulo sang mga 
Judio nga si Jesus amo ang nag-ayo sa 
iya. 15 Tungod sini nagsugod sila sa pag- 
hingabot kay Jesus, tungod kay nagpang- 
ayo sia sa Adlaw nga Inugpahuway. 
17Gani si Jesus nagsabat sa ila, “Ang 
akon Amay wala nagauntat sa pagpa- 
ngabudlay kag ako dapat man magpa- 
ngabudlay.” 

18 Tungod sining ginhambal ni Jesus, 
nagtinguha sing labi pa gid ang mga 
pangulo sang mga Judio sa pagpatay sa 
iya, kay indi lamang nga ginlapas niya 
ang kasugoan sa Adlaw nga Inugpahu- 
way, kundi nagsiling pa sia nga ang Dios 
amo gid ang iya kaugalingon nga Amay, 
kag tungod sini nagapakigtupong sia sa 
Dios. 


Ang Awtoridad sang Anak 


19Gani si Jesus nagsabat sa ila, “Na- 
gasiling ako sa inyo sang matuod: wala 
sing ginahimo ang Anak nga iyaiya 
lamang, kundi ang iya nakita nga gina- 
himo sang Amay amo lamang ang iya 
ginahimo. Ang ginahimo sang Amay 
amo man ang ginahimo sang Anak. 


@malapit sa Puwerta sang Karnero, may punong nga ginalibutan sang lima ka portico: ukon 
sa may Punong sang Karnero, sa duog nga may lima ka portico. 

20Kay ang Amay nagahigugma sa Anak 
kag nagapakita sa Anak sang tanan nga 
iya ginahimo. Dalagku pa gid sa sini nga 
mga buhat ang ipakita sang Amay sa 
Anak, kag tanan kamo matingala. ? Kay 
subong nga ang, Amay nagabanhaw sang 
mga minatay kag nagahatag sa ila sing 
kabuhi, subong man ang Anak nagaha- 
tag sing kahuhi sa ila nga iya luyag hata- 
gan, 2? wala man nagahukom ang Amay 
bisan kay sin-o. Ginhatag niya sa Anak 
ang bug-os nga awtoridad sa paghukom, 
23agod nga padunggan sang tanan ang 
Anak subong man sang ila pagpadungog 
sa Amay. Ang wala nagapadungog sa 
Anak, wala man nagapadungog sa Amay 
nga nagpadala sa iya. 

24 Nagasiling ako sa inyo sang 
matuod: ang bisan sin-o nga nagapamati 
sang akon mga pulong kag nagatuo sa 
nagpadala sa akon, may kabuhi nga wala 
sing katapusan. Indi na sia paghukman, 
kundi nakasaylo na sia halin sa kamata- 
yon pa kabuhi. 25 Nagasiling ako sa inyo 
sang matuod: ang tion magaabot, kag 
nag-abot na, nga ang mga patay makaba- 
ti sang tingog sang Anak sang Dios, kag 
ang mga nakabati sini magakabuhi. 
26Subong nga ang Amay gid amo ang 
ginagikanan sang kabuhi, sa amo man 
nga bagay ginhimo niya nga ang Anak 
pagagikanan sang kabuhi. 27Kag ginha- 
tag niya sa Anak ang awtoridad sa pag- 
hukom, kay sia amo ang Anak sang 
Tawo. ?8Indi kamo matingala sini, kay 
magaabot ang tion nga ang tanan nga 
mga patay sa lulobngan makabati sang 
iya tingog, ??kag magagwa sila sa ila 
lulobngan. Ang mga nakahimo sang ma- 
ayo pagabanhawon kag magakabuhi, kag 
ang nakahimo sang malaut pagabanha- 
won kag pagasilutan.” 

Ang mga Saksi sa kay Jesus 

30 “Wala ako sing sarang mahimo kon 
ako lang. Nagahukom lang ako suno sa 
ginasiling sang Dios sa akon, gani nga 
ang akon paghukom matarong tungod 
kay wala ako nagahimo sang akon luyag, 
kundi ang luyag sang nagpadala sa akon. 

31 “Kon ako ang nagasaksi naha- 
nungod sa akon kaugalingon, ang akon 

pagpanaksi indi mabaton nga matuod. 
32Pero may nagasaksi nahanungod sa 
akon, kag akon nahibaluan nga ang iya 
pagpanaksi nahanungod sa akon matuod. 
33May ginpadala kamo sa pagpamang- 
kot kay Juan, kag nagsugid sia sang 
kamatuoran. 3#Indi kay kinahanglan ko 
ang panaksi sang tawo, kundi ginaham- 
bal ko lamang ini agod nga maluwas 
kamo. 35Si Juan kaangay sang isa ka 
suga nga nasindihan kag nagasiga, kag sa 
malip-ot nga tion naluyagan ninyo ang 
pagkalipay sa iya kapawa. 36Pero may 
nagasaksi nahanungod sa akon nga labi 
pa sang panaksi nga ginhatag ni Juan: 
ang mga buhat nga ginhimo ko, ang mga 
buhat nga ginhatag sang akon Amay nga 
himuon ko, ini nagasaksi nahanungod sa 
akon kag nagapamatuod nga ang Amay 
nagpadala sa akon. 37 Kag ang Amay nga 
nagpadala sa akon nagasaksi man naha- 
nungod sa akon. Wala gid ninyo mabatii 
ang iya tingog, wala ninyo sia makita, 
38gani nga ang iya mga pulong wala sa 
inyo, tungod kay indi kamo magtuo sa 
iya ginpadala. 3?Ginatun-an ninyo ang 
mga Kasulatan kay nagahunahona kamo 
nga sa ila masapwan ninyo ang kabuhi 
nga wala sing katapusan. Kag ini sila 
nagasaksi nahanungod sa akon! #@Pero 
indi kamo luyag magkari sa akon sa pag- 
angkon sang kabuhi. 

41“Wala ako nagapangita nga daya- 
won ako sang mga tawo. 4? Pero nakilala 
ko kamo, nahibaluan ko nga sa inyo 
tagipusoon wala kamo sing paghigugma 
sa Dios. 43 Nagkari ako nga may awtori- 
dad gikan sa akon Amay, pero wala 
kamo magbaton sa akon; kon may mag- 
kari sa iya kaugalingon nga awtoridad, 
inyo sia pagabatunon. ##Luyag kamo 
nga dayawon sang isa kag isa, pero wala 
kamo nagatinguha sa pag-agom sang pag- 
dayaw gikan sa isa lamang ka Dios. Gani, 
paano bala kamo makatuo? 45Indi 
kamo maghunahona nga ako ang maga- 
sumbong sa inyo sa akon Amay. Si 
Moises ang magasumbong--si Moises nga 
ginalauman ninyo amo ang magasum- 
bong sa inyo. 46 Kon matuod nga nagtuo 
kamo kay Moises, kuntani nagtuo man 
kamo sa akon, kay nagsulat sia naha- 

nungod sa akon. #7Pero kay wala kamo 
magtuo sang iya ginsulat, paano bala ang 
pagtuo ninyo sa akon mga pulong?” 


Ginpakaon ni Jesus ang Lima ka Libo 
(Mat. 14:13-21: Mar. 6:30-44: 
Luc. 9:10-17) 


6 Sa tapos sini, si Jesus nagtabok 
liwat sa Linaw sang Galilea nga 
ginatawag man nga Linaw sang Tiberias. 
2Madamo nga mga tawo ang nag-apas sa 
iya, kay nakakita sila sang iya gamhanan 
nga mga buhat sa pagpang-ayo sang mga 
masakiton. 3Nagtaklad si Jesus sa isa ka 
bakulod kag naglingkod sia upod sa iya 
mga gintuton-an. “Ang Piesta sang Pas- 
cua sang mga Judio malapit na. 5 Nang- 
hulonghulong si Jesus kag nakita niya 
ang madamo nga mga tawo nga nagapa- 
lapit sa iya, gani nagpamangkot sia kay 
Felipe, “Diin bala kita makabakal sang 
kalan-on nga makaigo sa sini nga mga 
tawo?” 5(Nagpamangkot sia sini sa pag- 
tilaw kay Felipe, ang matuod amo nga 
si Jesus nakahibalo na kon ano ang iya 
himuon.) 

7Si Felipe nagsabat, “Bisan tigdiutay 
lang ang ihatag mo sa sining mga tawo, 
ang tinapay nga nagabili sang P200 ku- 
lang pa LU 


8Si Andres nga isa sang iya mga gin- 
tuton-an kag utod ni Simon Pedro nag- 


siling, 9? May bata diri nga lalaki nga. 


may lima ka bilog nga tinapay nga seba- 
da kag duha ka bilog nga isda. Pero ano 
bala ang pulos sini sa amo nga kada- 
muon sang mga tawo?” 

108i Jesus nagsiling sa ila, “Palingku- 
ra ninyo ang mga tawo.” (Hilamunon 
yadto nga duog.) Gani naglingkod ang 
tanan. Mga 5,000 ang mga lalaki. 1? Gin- 
kuha ni Jesus ang tinapay, nagpasalamat 
sia sa Dios, kag ginpanagtag niya ini sa 
mga tawo nga nagalingkod didto. Amo 
man ang ginhimo niya sa isda, kag ang 
tanan nakakaon suno sa luyag nila. 
12 Sang nabusog na sila tanan, nagsiling 
si Jesus sa iya mga gintuton-an, “Tipuna 
ninyo ang mga nabilin nga wala gid sing 
may mausik.” 13Gani gintipon nila ang 
tanan nga nabilin, kag ang sobra sang 
lima ka bilog nga tinapay nga sebada nga 

ginkaon sang mga tawo nagpuno sang 
dose ka mga alat. 

14Sang makita sang mga tawo ining 
gamhanan nga buhat nga ginhimo ni 
Jesus, nagsiling sila, “Matuod gid nga ini 
sia amo ang Propeta nga magakari sa 
kalibutan!” 15Nahibaluan ni Jesus nga 
magakari sila kag piliton sia nga mangin- 
hari nila. Gani nagkadto sia liwat sa mga 
bakulod nga isahanon lang. 


Si Jesus Naglakat sa Ibabaw sang Tubig 
(Mat. 14:22-33: Mar. 6:45-52) 
16Sang sirom na, ang iya mga gintu- 
ton-an nagdulhog pakadto sa linaw, 
17 nagsakay sa sakayan kag nagtabok pa 
Capernaum. Gab-i na kag si Jesus wala 
pa makabalik sa ila. 19Sa amo man nga 
tion nagmadlos ang hangin kag nagda- 
lagku ang balod. !?Nakagaud na ang 
mga gintuton-an sing mga lima ukon 
anom ka kilometro sang nakita nila si 
Jesus nga nagalakat sa ibabaw sang 
tubig pakadto sa ila sakayan, kag hinad- 
lukan sila. 20Si Jesus nagsiling sa ila, 
“Indi kamo magkahadlok, ako ini!” 
21 Luyag nila nga pasakyon sia; kag sa 
gilayon nagdungka sila sa ila kaladtuan. 


Ginpangita sang mga Tawo si Jesus 


22Sang madason nga adlaw, nakita 
sang mga tawo nga nagpabilin sa tabok 
sang linaw nga isa na lang ang sakayan 
nga nabilin didto. Nahibaluan nila nga si 
Jesus wala magsakay upod.sa iya mga 
gintuton-an, kundi nga naglakat sila nga 
silahanon lang. 23May mga sakayan gi- 
kan sa Tiberias nga nagdungka malapit 
sa duog diin ang mga tawo nagkaon sang 
tinapay, sa tapos makapasalamat ang 
Ginoo, ?#Sang matalupangdan sang mga 
tawo nga wala na didto si Jesus kag ang 
iya mga gintuton-an, nagsakay sila sa 
mga sakayan kag nagkadto sa Caper- 
naum sa pagpangita kay Jesus. 


Si Jesus ang Tinapay sang Kabuhi 

25Sang makita sang mga tawo si 
Jesus didto sa tabok sang linaw, nagsi- 
ling sila sa iya, “Manunodlo, san-o ka 
pa diri?” 

26Si Jesus nagsabat, “Nagasiling ako 

sa inyo sang matuod: ginapangita ninyo 
ako, indi tungod kay nakita ninyo ang 
akon gamhanan nga mga buhat, kundi 
kay nakakaon kamo sang tinapay kag 
nabusog gid kamo. ?7Indi kamo magpa- 
ngabudlay tungod sa kalan-on nga naga- 
kapan-os, kundi magpangabudjay kamo 
tungod sa kalan-on nga nagatener kag 
nagahatag sang kabuhi nga wala sing 
katapusan. Ini nga kalan-on ihatag sa 
inyo sang Anak sang Tawo, kay sia ang 
ginhatagan sang Dios nga Amay sang 
awtoridad.” 

28Gani nagpamangkot sila sa iya, 
“Ano ang amon himuon agod mahimo 
namon ang bulohaton nga luyag sang 
Dios?” 

29Si Jesus nagsabat, “Amo ini ang 
bulohaton nga luyag sang Dios nga inyo 
himuon: magtuo kamo sa iya ginpadala.” 

30Nagsabat sila, “Ano nga milagro 
ang mapakita mo sa amon, agod magtuo 
kami sa imo? Ano ang himuon mo? 
31 Ang amon mga katigulangan nagka- 
on sang mana sa desierto, suno sa gina- 
siling sang kasulatan, “Ginhatagan niya 
sila sing tinapay nga kalan-on halin sa 
langit.” 39 

32Sj Jesus nagsiling, “Nagasiling ako 
sa inyo sang matuod: indi si Moises ang 
naghatag sa inyo sang tinapay halin sa 
langit,e kundi ang akon Amay amo ang 
nagahatag sa inyo sang matuod nga tina- 
pay halin sa langit. 33Kay ang tinapay 
nga ginahatag sang Dios amo sia nga na- 
gapanaog halin sa langit kag nagahatag 
sing kabuhi sa kalibutan.” 

34Nagsiling sila, “Sir, hatagi kami 
pirme sini nga tinapay.” 

358i Jesus nagsiling sa ila, “Ako amo 
ang tinapay sang kabuhi. Ang nagakari 
sa akon indi na gid paggutomon, kag ang 
nagatuo sa akon indi na gid pag-uhawon. 
36Karon, nagsiling ako sa inyo nga naki- 
ta na ninyo ako, pero indi kamo magtuo. 
37Ang tagsatagsa nga ginahatag sang 
Amay sa akon magakari sa akon, kag 
ang bisan sin-o nga nagakari sa akon indi 
ko gid pagsikwayon. 38Kay nagkari ako 

halin sa langit indi sa pagtuman sang 
akon kabubot-on, kundi sang kabubot- 
on sang nagpadala sa akon. 39 Amo ini 
ang kabubot-on sang nagpadala sa akon: 
nga wala ako sing madula sang bisan isa 
sang iya mga gintugyan sa akon, kundi 
nga akon sila banhawon sa katapusan 
nga adlaw. 40Kay amo ini ang kabubot- 
on sang akon Amay: nga ang tanan nga 
makakita sa Anak kag magtuo sa iya 
magaangkon sang kabuhi nga wala sing 
katapusan, kag akon sila banhawon sa 
katapusan nga adlaw.” 

41Ang mga Judio nagkulomuron 
batok kay Jesus, kay nagsiling sia, “Ako 
amo ang tinapay nga naghalin sa langit.” 
42Gani, nagsiling sila, “Indi bala ini si 
Jesus nga anak ni Jose? Kilala naton ang 
iya amay kag iloy. Ngaa bala makasiling 
sia nga nagpanaog sia halin sa langit?” 

43Si Jesus nagsabat, “Indi kamo mag- 
kulomuron sa inyo kaugalingon. 44 Wala 
sing may makakari sa akon, kon indi sia 
pagbuyokon sang Amay nga nagpadala 
sa akon, kag banhawon ko sia sa katapu- 
san nga adlaw. 45Ang mga propeta 
nagsulat, Pagatudloan sang Dios ang 
tanan nga mga tawo.” Ang tagsatagsa nga 
nagapamati kag nagatuo sa Amay naga- 
kari sa akon. 46Wala ini nagakahulogan 
nga may nakakita sa Amay. Sia nga 
naghalin sa Dios amo lang ang nakakita 
sa Amay. #7Nagasiling ako sa inyo sang 
matuod: ang nagatuo may kabuhi nga 
wala sing katapusan. #8Ako amo ang 
tinapay sang kabuhi. #9 Ang inyo mga 
katigulangan nagkaon sang mana sa de- 
sierto, pero nagkalamatay sila. 59Pero 
ang nagakaon sang tinapay nga naghalin 
sa langit indi mapatay. 5! Ako amo ang 
buhi nga tinapay nga naghalin sa langit. 
Ang bisan sin-o nga magkaon sini nga 
tinapay magakabuhi sing dayon: kag ang 
tinapay nga akon ihatag amo ang akon 
unod, nga akon ginahatag para sa kabuhi 
sang kalibutan.” 

52 Amo ini ang ginsugoran sang ma- 
init nga pagbinaisay sang mga Judio. 
Nagsiling sila, “Paano bala ang paghatag 


indi si Moises ang naghatag sa inyo sang tinapay halin sa langit: ukon ang ginhatag ni Moises sa 


inyo indi amo ang tinapay nga halin sa langit. 

sini nga tawo sa aton sang iya unod agod 
aton kaunon?” 

53Si Jesus nagsiling sa ila, “Nagasiling 
ako sa inyo sang matuod: kon indi 
kamo magkaon sang unod sang Anak 
sang Tawo kag mag-inom sang iya dugo 
wala kamo sing kabuhi sa inyo kaugali- 
ngon. 54 Ang bisan sin-o nga nagakaon 
sang akon unod kag nagainom sang akon 
dugo may kabuhi nga wala sing katapu- 
san kag banhawon ko sia sa katapusan 
nga adlaw. 55Kay ang akon unod amo 
ang matuod nga kalan-on, kag ang akon 
dugo amo ang matuod nga ilimnon. 
56Ang bisan sin-o nga magkaon sang 
akon unod kag mag-inom sang akon 
dugo nagakabuhi sa akon kag ako sa iya. 
57 Ako ginpadala sang buhi nga Amay, 
kag tungod sa iya nagakabuhi man 
ako. Sa amo man nga bagay, ang bisan 
sin-o nga nagakaon sa akon magakabuhi 
tungod sa akon. 58Gani amo ini ang 
tinapay nga naghalin sa langit. Indi ini 
kasubong sang tinapay nga ginkaon sang 
inyo mga katigulangan, kag wala sapa- 
yan nagkalamatay sila. Ang nagakaon 
sini nga tinapay magakabuhi sing da- 
yon.” 

59Ginsiling ini ni Jesus sang nagpa- 
nudlo sia sa sinagoga didto sa Caper- 
naum. 


Ang mga Pulong sang Kabuhi nga 
Walay Katapusan 


60Madamo sang iya mga gintuton-an 
ang nakabati sini kag nagsiling sila, 
“Tama kabudlay ining mga ginatudlo 
niya. Sin-o bala ang makabatas sa pag- 
pamati sini?” 

61Bisan wala masugiri si Jesus, nahi- 
baluan niya nga nagakulomuron ang iya 
mga gintuton-an nahanungod sini. Gani 
nagsiling sia sa ila, “Nasaklaw bala kamo 
sini? 6? Abi kon makita ninyo ang Anak 
sang Tawo nga nagakayab pabalik sa iya 
ginhalinan? 63 Ang Espiritu sang Dios 
amo ang nagahatag sang kabuhi. Ang 
unod wala gid sing pulos. Ang mga pu- 
long nga ginahambal ko sa inyo amo ang 
Espiritu kag kabuhi. 64Pero ang iban sa 
inyo wala nagatuo.” (Kay sa ginsugoran 

nakilala ni Jesus kon sin-o ang indi mag- 
tuo kag kon sin-o ang magaluib sa iya.) 
65Kap nagsiling pa gid sia, “Amo ini ang 
kabangdanan kon ngaa nagsiling ako sa 
inyo nga wala sing may makakari sa 
akon, kon indi sia pagtugotan sang 
Amay.” 

66Tungod sini, madamo sang mga 
gintuton-an ni Jesus ang nagbiya sa iya, 
kag indi na mag-upod sa iya. 67Dayon 
nagsiling si Jesus sa dose ka mga aposto- 
les, “Luyag man bala kamo magbiya sa 
akon?” 

68Si Simon Pedro nagsabat sa iya, 
“Ginoo, sa kay sin-o bala kami makadto? 
Yara sa imo ang mga pulong nga nagaha- 
tag sang kabuhi nga dayon. 8? Kag karon 
nagatuo kami kag nakahibalo nga ikaw 
amo ang Balaan halin sa Dios.” 

708i Jesus nagsabat sa ila, “Indi bala 
nga ako ang nagpili sa.inyo nga dose? 
Pero ang isa sa inyo yawa!” 71 Nagaham- 
bal sia nahanungod sa kay Judas nga 
anak ni Simon Iscariote, kay si Judas 
bisan isa sang dose ka mga apostoles, 
magaluib kay Jesus. 


Si Jesus kag ang Iya mga Utod 


7 Sa -tapos sini, si Jesus nagpanglaka- 
ton sa kadutaan sang Galilea. Indi 
sia luyag magpanglakaton sa Judea, kay 
ang mga pangulo sang mga Judio buot- 
magpatay sa iya. ?Malapit na ang piesta 
sang mga Judio nga ginatawag Piesta 
sang mga Tolda. 3Gani ang mga utod ni 
Jesus nagsiling sa iya, “Halin ka diri kag 
magkadto sa Judea, agod makita sang 
imo mga gintuton-an ang imo mga gina- 
himo. 4Wala sing tawo nga nagatago 
sang iya ginabuhat kon luyag sia makilà- 
la sang tanan. Tungod kay nagahimo 
ikaw sini nga mga butang, ipakilala sa 
bug-os nga kalibutan ang imo kaugali- 
ngon!” “(Bisan gani ang iya mga utod 
wala magtuo sa iya.) 

5Si Jesus nagsiling sa ila, “Ang akon 
tion wala pa mag-abot, pero ang bisan 
ano nga tion bagay para sa inyo. 7 Ang 
kalibutan indi makadumot sa inyo, pero 
nagadumot ini sa akon, kay ginabuyag- 
yag ko ang iya malaut nga mga buhat. 

8Magpamiesta kamo. Indi ako magkad- 
tof sa sini nga piesta, kay ang akon tion 
wala pa mag-abot.” ?Ginsiling niya ini 
sa ila, kag nagpabilin sia sa Galilea. 


Si Jesus sa Piesta sang mga Tolda 


10Sang makalumbos ang mga utod ni 
Jesus sa pagpamiesta, nag-apas sa ila si 
Jesus sa tago lamang, kag wala mahi- 
baloi. !! Ginpangita sia sang mga pangu- 
lo sang mga Judio sa piesta. Nagpamang- 
kot sila, “Diin bala sia?” 

12 Madamo nga. mga tawo ang naghi- 
nuringhoring nahanungod sa iya. Ang 
iban nagsiling, “Maayo sia nga tawo.” 
Pero may iban man nga nagsiling, “Indi 
ina matuod, kay ginapatalang niya ang 
mga tawo.” 13Pero sekrito lang ang pag- 
hambal nila nahanungod sa iya, kay 
nahadlok sila sa mga pangulo sang mga 
Judio. 

14 Sang nagatungatonga na ang piesta, 
nagkadto si Jesus sa templo kag nagpa- 
nudlo. 15Ang mga pangulo sang mga 
Judio nga natingala gid nagsiling, “Ngaa 
bala kaalam gid sini nga tawo nga wala 
man gani ini sia makaeskuwela?” 

168i Jesus nagsabat, “Ang akon gina- 
tudlo wala nagikan sa akon, kundi 
nagikan sa Dios nga nagpadala sa akon. 
17 Ang bisan sin-o nga luyag magtuman 
sang kabubot-on sang Dios makahibalo 
kon ining akon ginatudlo gikan sa Dios 
ukon akon-akon lamang. !3 Ang tawo 
nga nagahambal sa iya kaugalingon nga 
kaalam nagapadungog sa iya lamang 
kaugalingon. Pero ang nagapadungog sa 
nagpadala sa iya, amo ang mapatihan 
kag indi butigon. 19 Indi bala nga ginha- 
tag ni Moises sa inyo ang Kasugoan? 
Pero wala sing bisan isa sa inyo nga 
nagatuman sang Kasugoan. Ngaa man 
nagatinguha kamo sa pagpatay sa 
akon?” 

20Nagsabat ang mga tawo, “Gina- 
gamhan ka sang yawa! Sin-o bala ang 
nagatinguha sa pagpatay sa imo?” 

. 21Si Jesus nagsabat, “Isa gid lang ka 
buhat nga gamhanan ang akon nahimo 
kag natingala kamo. ??Tungod kay si 

Moises nagsugo sa inyo sa pagtuli sang 
inyo mga anak (bisan nga indi si Moises, 
kundi ang inyo mga katigulangan amo 
ang nagsugod sini), nagapangtuli kamo 
bisan sa Adlaw nga Inugpahuway. 
23Kon ang bata ginatuli sa Adlaw nga 
Inugpahuway agod indi malapas ang 
Kasugoan ni Moises, ngaa bala naakig 
kamo sa akon kay gin-ayo ko ang isa ka 
tawo sa Adlaw nga Inugpahuway? 
24Indi kamo maghukom suno sa inyo 
makita sa gwa, kundi maghukom sing 
matarong.” 


Sia bala ang Cristo? 


25May mga taga-Jerusalem nga nagsi- 
ling, “Indi bala amo ini nga tawo ang ila 
ginahingabot nga patyon? 26Tan-awa 
ninyo, nagahambal sia sa atubangan sang 
mga tawo, kag wala gid sing may naga- 
hambal batok sa iya! Nahibaluan gid 
ayhan sang mga pangulo nga sia amo ang 
Cristo? 27Pero kon ang Cristo magkari 
wala sing may makahibalo kon diin sia 
magikan. Kag kita tanan nakahibalo kon 
taga-diin ini nga tawo.” 

28Sang nagatudlo si Jesus sa templo 
nagsiling sia sa mabaskog nga tingog, 
“Nakilala gid bala ninyo ako, kag naka- 
hibalo bala kamo kon diin ako magha- 
lin? Wala ako magkari sa akon kauga- 
lingon nga luyag. Pero sia nga nagpadala 
sa akon amo ang matuod. Wala ninyo sia 
makilala, 2? pero ako nakakilala sa iya, 
kay ako nagikan sa iya, kag sia nagpada- 
la sa akon.” 

30Gintinguhaan nila nga dakpon sia, 
pero wala sing may nagdakop sa iya, kay 
ang iya tion wala pa mag-abot. 31Pero 
madamo sa sadto nga mga tawo ang 
nagtuo sa iya kag nagsiling, “Kon mag- 
abot ang Cristo, magahimo bala sia sing 
gamhanan nga mga buhat nga labi pa 
sang ginahimo sini nga tawo?” 

Ginpadala ang mga Gwardya sa 
Pagdakop kay Jesus 

32Nabatian sang mga Fariseo ang 
mga hinuringhoring nahanungod kay 
Jesus, gani sila kag ang pangulo nga mga 


[Indi ako magkadto: sa iban nga teksto indi pa ako magkadto. 

pari nagpadala sing mga gwardya sa pag- 
dakop kay Jesus. 33Si Jesus nagsiling, 
“Malip-ot na lang ang tion sang akon 
pagpakig-upod sa inyo, kag dayon maga- 
balik ako sa nagpadala sa akon. 34Maga- 
pangita kamo sa akon, pero indi ninyo 
ako makita, kay indi kamo makakadto 
sa akon kadtuan.” 

35 Ang mga pangulo sang mga Judio 
nagsinilingay, “Diin bala sia makadto 
nga indi naton sia makita? Magakadto 
bala sia sa mga siyudad sang mga Griego 
sa diin may nagapuyo nga mga Judio, 
kag magapanudlo sia sa mga Griego? 
36 Kay nagasiling sia, 'Magapangita kamo 
sa akon, pero indi ninyo ako makita,” 
kag Indi kamo makakadto sa akon kad- 
tuan.” Ano bala ang buot niya silingon?” 


Suba sang Buhi nga Tubig 


37 Ang katapusan nga adlaw sang pies- 
ta amo ang labing importante nga ad- 
law. Sa sadto nga adlaw nagtindog si 
Jesus kag naghambal sa mabaskog nga 
tingog, “Ang bisan sin-o nga ginauhaw 
magkari sa akon kag mag-inom. 38Su- 
bong sang ginasiling sang kasulatan, “Ang 
bisan sin-o nga nagatuo sa akon, magai- 
lig gikan sa iya tagipusoon ang mga suba 
sang tubig nga buhi.” ”# 39(Ginhambal 
ini ni Jesus nahanungod sang Espiritu 
nga madali na lang pagabatunon sadtong 
mga nagtuo sa iya. Sadto nga tion wala 
pa mahatag ang Espiritu, kay si Jesus 
wala pa mahimaya.) 

Ang Pagbinahinbahin sa Tunga sang 

mga Tawo 

40Madamo nga mga tawo ang naka- 
bati sang iya ginhambal kag nagsiling 
sila, “Ini nga tawo amo gid ang Pro- 
peta!” 

41 Ang iban nagsiling, “Sia amo ang 
Cristo!” 

Pero may iban pa nga nagsiling, “Ang 
Cristo indi magagikan sa Galilea! 4? Ang 
kasulatan nagasiling nga ang Cristo 

magagikan sa kaliwat ni David, kag 
matawo sa Betlehem, ang banwa nga 
ginpuy-an ni David.” 43Gani may pagbi- 
nahinbahin sa mga tawo tungod sa iya. 
44 Ang iban luyag nga magdakop sa iya, 
pero wala sing isa nga nagtandog sa iya. 


Ang Pagkadi-matinuohon sang mga 
Pangulo nga Judio 

45 Ang mga gwardya nagbalik sa pa- 
ngulo nga mga pari kag mga Fariseo 
nga nagpamangkot sa ila, “Ngaa bala 
wala ninyo sia pagdalha diri?” 

46 Ang mga gwardya nagsabat, “Wala 
pa sing tawo nga nakahambal subong 
sang paghambal sini nga tawo!” 

47 Ang mga Fariseo nagpamangkot sa 
ila, “Ginbuang man bala kamo sini nga 
tawo? 48May isa bala sang aton mga 
pangulo ukon Fariseo nga nagatuo sa 
iya? 49Ining nagdulogok nga mga tawo 
wala makahibalo sang Kasugoan ni Moi- 
ses, gani pinakamalaut sila sang Dios!” 

50 Ang isa sini sa ila amo si Nicodemo 
nga nagpakigkita anay kay Jesus. Nag- 
siling sia sa ila, 5! “Suno sa aton Kasu- 
goan indi kita makakondenar sang isa 
ka tawo sa wala pa naton sia mabatii kag 
mausisa kon ano ang iya nahimo.” 

52Nagsabat sila, “Ano, taga-Galilea 
man bala ikaw? Usisaa ang mga Kasula- 
tan kag masapwan mo nga wala sing pro- 
peta nga magagikan? sa Galilea.” 


Ang Babayi nga Nadakpan nga 
Nagpanginlalaki 

8 [Sa tapos sadto ang tagsatagsa nag- 

pauli, pero si Jesus nagkadto sa bu- 
kid sang mga Olivo. ? Madulomdulom pa 
sang madason nga aga nagbalik sia sa 
templo. Ang tanan nga mga tawo nagti- 
pon sa iya palibot, kag naglingkod sia sa 
pagpanudlo sa ila. 3 Ang mga manunodlo 
sang Kasugoan kag ang mga Fariseo nag- 
dala didto sang isa ka babayi nga nadak- 
pan nga nagapanginlalaki, kag ginpatin- 
dog nila sia sa atubangan sang tanan nga 


8Ang mga ginhambal ni Jesus sarang mabadbad sa masunod: “Ang bisan sin-o nga ginauhaw 
magkari sa akon, kag ang bisan sin-o nga nagatuo sa akon mag-inom. Subong sang ginasiling 
sang kasulatan, “Ang mga suba sang tubig nga buhi magailig gikan sa iya tagipusoon.””” 

hwala sing propeta nga magagikan: sa isa ka teksto ang Propeta indi magagikan. 

mga tawo. “Nagsiling sila kay Jesus, 
“Manunodlo, nadakpan ini nga babayi 
nga nagapanginlalaki. 5Suno sa Kasugo- 
an ni Moises ang amo nga sahi sang ba- 
bayi dapat batuhon tubtob mapatay. 
Karon,. ano bala ang masiling mo?” 
5Ginsiling nila ini sa pagdakupdakop sa 
iya, agod nga may isumbong sila batok 
sa iya. Pero nagdungok si Jesus kag nag- 
sulat sia sang iya tudlo sa duta. Sang 
sagad sila pamangkot sa iya, si Jesus nag- 
tungkaaw kag nagsiling sa ila, “Kon sin- 
o sa inyo ang wala sing sala, amo ang 
mag-una haboy sa iya sing bato.” 8Kag 
nagdungok sia liwat kag nagsulat sa duta. 
9 Sang pagkabati nila sini, isaisa nga nag- 
halalin sila tanan, sugod sa mga tigulang. 
Si Jesus na lang ang nabilin kag ang 
babayi nga nagatindog pa didto. !?Nag- 
tungkaaw si Jesus kag nagsiling sa iya, 
“Babayi, diin na bala sila? May yara pa 
bala nga nagakondenar sa imo?” 
11Nagsabat sia, “Sir, wala na gid bi- 
san isa,” 
Si Jesus nagsiling, “Ako wala man 
nagakondenar sa imo. Lakat ka, pero 
indi ka na magpakasala liwat.” Ji 


Si Jesus amo ang Kapawa sang 
Kalibutan 

12Si Jesus naghambal liwat sa mga 
tawo, “Ako amo ang kapawa sang kali- 
butan. Ang nagasunod sa akon indi na gid 
maglakat sa kadudolman, kundi may 
kapawa sang kabuhi.” 

13 Ang mga Fariseo nagsiling sa iya, 
“Karon nagapanaksi ikaw sa imo man 
lang kaugalingon. Gani ang imo ginasi- 
ling indi mapatihan.” 

14S: Jesus nagsabat, “Bisan pa nga 
ako nagapanaksi sa akon man lang kau- 
galingon, ang akon ginasiling matuod, 
kay nahibaluan ko kon diin ako nagikan 
kag kon diin ako makadto. Kamo inyo 
wala makahibalo kon diin ako nagikan 
kag kon diin ako makadto. 15 Ang inyo 
mga paghukom tawuhanon lamang. Ako 

akon wala nagahukom bisan kay sin-o. 
16Pero kon maghukom gid man ako, 
ang akon paghukom matarong, kay indi 
lamang ako ang nagahukom, kundi duha 
kami sang Amay nga nagpadala sa akon. 
17Nasulat sa inyo Kasugoan nga kon 
magsinanto ang panaksihon sang duha 
ka tawo, ang ila pagpanaksi matuod. 
18 Ako nagapanaksi sa akon kaugalingon, 
kag ang Amay nga nagpadala sa akon 
nagasaksi man sa akon.” 

19 Ginpamangkot nila si Jesus, “Diin 
bala ang imo amay?” 

Si Jesus nagsabat, “Wala kamo maka- 
kilala sa akon ukon sa akon Amay. 
Kuntani kon nakilala ninyo ako, makila- 
la man ninyo ang akon Amay.” 

20Ini tanan ginsiling ni Jesus sa ku- 
warto nga ginataguan sang mga kolekta, 
sang nagpanudlo sia sa templo. Kag wala 
sing may nagdakop sa iya, kay wala pa 
mag-abot ang iya tion. 


Indi Kamo Makakadto sa Akon 
Pagakadtuan 

21Sa liwat nagsiling si Jesus sa ila, 
“Magalakat ako, kag pangitaon ninyo 
ako, pero magakalamatay kamo sa inyo 
mga sala. Kon diin ako makadito, indi 
kamo makakadto.” 

22 Gani ang mga Judio nagsiling, “Na- 
gakahulogan bala ini nga manginmatay 
sia, sa iya pagsiling, “Kon diin ako ma- 
kadto, indi kamo makakadto”?” 

23Sj Jesus nagsabat, “Kamo nagikan 
diri sa idalom, pero ako nagikan sa iba- 
baw. Nagikan kamo sa sining kalibutan, 
pero ako wala nagikan sa sining kalibu- 
tan. ??Amo ina nga nagsiling ako sa 
inyo nga magakalamatay kamo sa inyo 
mga sala. Kon indi kamo magtuo nga 
“Ako Amo Ako”, magakalamatay gid 
kamo sa inyo mga sala.” 

25Ginpamangkot nila sia, “Sin-o bala 
ikaw?” 

Si Jesus nagsabat, “Ginsugiran ko na 
kamo halin pa sa ginsugoran/ 26May 


iAng iban nga teksto wala nagalakip sini nga bahin, ang iban nagabutang sini sa tapos sang Juan 
21:24: ang iban nagabutang sini sa tapos sang Lucas 21:38, ang isa ka teksto nagabutang sini sa 


tapos sang Juan 7:36. 


JGinsugiran ko na kamo halin pa sa ginsugoran: ukon Ngaa man maghambal pa ako sa inyo? 

madamo ako nga mga butang nga inug- 
hambal kag inughukom sa inyo. Ugaling 
ang nagpadala sa akon amo ang matuod, 
kag ginasugid ko sa kalibutan ang akon 
lamang nabatian gikan sa iya.” 

27Wala sila makahangop nga naga- 
hambal sia sa ila nahanungod sa Amay. 
28Gani si Jesus nagsiling sa ila, “Kon 
inyo na mabayaw ang Anak sang Tawo, 
makilala ninyo nga “Ako Amo Ako’. Sa 
sadto nga tion mahibaluan ninyo nga 
wala ako sing ginahimo nga akon-akon 
lamang, kundi nga ang akon ginahambal 
amo lamang ang gintudlo sa akon sang 
Amay. ?9Kag ang nagpadala sa akon 
nagaupod sa akon. Wala niya ako gina- 
pabay-i, kay ginahimo ko sa gihapon ang 
iya nahamut-an.” 

30Madamo sang mga nakabati sining 
ginhambal ni Jesus ang nagtuo sa iya. 


Hilway nga mga Tawo kag mga Ulipon 


31Gani si Jesus nagsiling sa mga Ju- 
dio nga nagtuo sa iya, “Kon ginatuman 
ninyo ang akon mga ginatudlo, matuod 
gid nga mga gintuton-an ko kamo, 3?kag 
makilala ninyo ang kamatuoran, kag ang 
kamatuoran magahilway sa inyo.” 

33 Nagsabat sila, “Kami mga kaliwat 
ni Abraham, kag wala gid kami mauli- 
pon ni bisan sin-o. Ano ang buot mo sili- 
ngon sa imo pagsiling, “Manginhilway 
kamo”?” 

34Si Jesus nagsabat sa ila, “Nagasiling 
ako sa inyo sang matuod: ang nagapaka- 
sala ulipon sang sala. 35 Ang isa ka uli- 
pon agi lang sa panimalay, pero ang isa 
ka anak permanente. 35Kon ang Anak 
maghilway sa inyo, ti, matuodtuod gid 
nga manginhilway kamo. 37Nahibaluan 
ko nga mga kaliwat kamo ni Abraham. 
Wala sapayan sini nagatinguha kamo sa 
pagpatay sa akon, tungod kay indi kamo 
magbaton sang akon mga ginatudlo. 
38Nagahambal ako sang ginpakita sang 
Amay sa akon, pero kamo nagahimo 
sang ginsiling sang inyo amay.” 

39Nagsabat sila sa iya, “Ang amon 
amay amo si Abraham.” 

Si Jesus nagsabat, “Kon matuod 

kamo nga mga anak ni Abraham, kunta- 
ni magahimo? kamo sang mga buhat nga 
iya ginhimo. “Pero ang akon man lang 
nahimo amo ang pagsugid sa inyo sang 
kamatuoran nga nabatian ko gikan sa 
Dios. Wala sapayan, nagatinguha kamo 
sa pagpatay sa akon. Si Abraham wala 
gid makahimo sini! #1Ginahimo ninyo 
ang ginhimo man sang inyo amay.” 

Nagsabat sila, “Ang Dios mismo amo 
lamang ang amon Amay. Kami amo ang 
iya matuod nga mga anak.” 

42Si Jesus nagsiling sa ila, “Kon 
matuod nga ang Dios amo ang inyo 
amay, kuntani higugmaon ninyo ako, 
kay ako nagikan sa Dios, kag karon yari 
na ako. Wala ako magkari sa akon luyag, 
kundi ginpadala niya ako. 43 Ngaa bala 
nga indi kamo makahangop sang akon 
ginahambal? Ini tungod kay indi kamo 
makabatas sa pagpamati sa akon pulong. 
44Mga anak kamo sang inyo amay nga 
amo ang Yawa, kag buot ninyo sundon 
ang luyag sang inyo amay. Manugpatay 
sia sang tawo halin sa ginsugoran. Wala 
sia sa kamatuoran halin sang una, kay 
wala sing kamatuoran sa iya. Kon naga- 
binutig sia, ginahimo lamang niya ini 
suno sa iya kinaugali, kay butigon sia 
kag amay sang tanan nga kabutigan. 
45Gani bisan ginasugid ko sa inyo ang 
kamatuoran, wala kamo nagatuo sa 
akon. 46Sin-o bala sa inyo ang maka- 
pamatuod nga nakasala ako? Kon ako 
nagasugid sang kamatuoran, ngaa bala 
nga indi kamo magtuo sa akon? 47 Ang 
nagagikan sa Dios nagapamati sa pulong 
sang Dios. Pero, kay indi kamo iya sang 
Dios, indi kamo magpamati.” 


Si Jesus kag si Abraham 


48Ang mga Judio nagsabat sa kay 
Jesus, “Indi bala husto ang amon gin- 
siling nga ikaw isa ka Samariahanon, kag 
ginagamhan ka sang yawa?” 

49Si Jesus nagsabat, “Wala ako gina- 
gamhi sang yawa. Ginapadunggan ko 
ang akon amay, pero ginapakahuy-an 
ninyo ako. 50Wala ako nagapangita sing 
kadungganan para sa akon. May isa nga 


#Kon matuod kamo . . . kuntani magahimo: sa iban ngu teksto Kon kamo . . . himoa. 

nagapangita sini para sa akon, kag sia 
ang nagahukom pabor sa akon. 5! Naga- 
siling ako sa inyo sing matuod: ang 
nagatuman sang akon pulong indi gid 
mapatay.” 

52Ang mga Judio nagsiling sa iya, 
“Karon napat-od gid namon nga gina- 
gamhan ka sang yawa! Si Abraham 
napatay kag ang mga propeta nagkala- 
matay man, pero ikaw nagasiling, “Ang 
nagatuman sa akon pulong indi gid 
mapatay. 53Ang amon amay nga si 
Abraham napatay. Gamhanan ka pa bala 
sa kay Abraham? Ang mga propeta nag- 
kalamatay man. Ngaa, sin-o ka na gid?” 

54Si Jesus nagsabat, “Kon ako ang 
magpadungog sang akon kaugalingon, 
ang akon kadungganan manginwala sing 
pulos. Ang nagapadungog sa akon amo 
ang akon Amay--ang ginasiling man 
ninyo nga inyo Dios. 55 Wala gid ninyo 
makilala sia, pero kilala ko sia. Kon 
magsiling ako nga ako wala makakilala 
sa iya, butigon ako subong sa inyo. Pero 
akon gid sia nakilala, kag ginatuman ko 
ang iya pulong. 58Si Abraham nga inyo 
amay nagkalipay nga makakita sia sang 
akon adlaw. Nakita niya ini kag nagkali- 
pay sia.” 

57Ang mga Judio nagsiling sa iya, 
“Wala pa gani magsingkuwenta ka tuig 
ang imo edad, kag nakakita ka na kay 
Abraham?”! 

58Si Jesus nagsabat, “Nagasiling ako 
sa inyo sang matuod: sang wala pa ma- 
tawo si Abraham, “Amo na Ako”.” 

59 Nagpulot sila sing mga bato agod 
habuyon sia, pero si Jesus nagpanago 
kag naghalin sa templo. 


Gin-ayo ni Jesus ang Tawo nga 
Natawo nga Bulag 


9 Sang nagalakat si Jesus, nakita niya 
ang isa.ka tawo nga bulag halin pa 
.sang iya pagkatawo. ? Ang iya mga gin- 
tuton-an nagpamangkot sa iya, “Manu- 
nodlo, kay sin-o bala sala nga natawo sia 
nga bulag? Iya bala sala, ukon iya sang 
iya mga ginikanan?” 

3Si Jesus nagsabat, “Indi tungod sang 

iya mga sala ukon sang mga sala sang iya 
ginikanan nga nabulag sia, kundi nabu- 
lag sia agod mapakita ang gahom sang 
Dios paagi sa pag-ayo sa iya. “Samtang 
adlaw pa dapat kita magpadayon sa 
pagbuhat sang mga hilikuton sang nag- 
padala sa akon. Magaabot ang gab-i nga 
wala na sing may makapangabudlay. 
5Samtang yari ako sa kalibutan ako amo 
ang kapawa sang kalibutan.” 

6Sang makasiling sia sini, si Jesus 
nagdupla sa duta kag naghimo sing lu- 
nang sa dupla kag ginhamlitan niya sing 
lunang ang mga mata sang tawo, 7 kag 
nagsiling sia, “Kadto ka sa punong sang 
Siloe kag magpanghilam-os.” (Ang Siloe 
nagakahulogan “Ginpadala.”) Gani nag- 
lakat ang tawo, nanghilam-os kag nag- 
balik nga makakita na. 

8Gani, ang iya mga kasilingan kag 
ang mga nakakita anay sa iya nga naga- 
pakilimos, nagpamangkot, “Indi bala a- 
mo ini ang tawo nga sang una nagaling- 
kod kag nagapakilimos?” 

9 Ang iban nagsiling, “Amo ina sia,” 
pero may iban nga nagsiling, “Indi ina 
sia, kundi pareho lang ang ila hitsura.” 

Gani ang tawo mismo nagsiling, 
“Ako amo sia.” 

10Ginpamangkot nila sia, “Paano ba- 
la nga makakita ka na karon?” 

11Nagsabat sia, “Ang tawo nga ginahi- 
ngalanan kay Jesus naghimo sang lunang, 
ginhamlit niya ini sa akon mga mata, 
kag ginsugo ako, “Kadto ka sa Siloe kag 
magpanghilam-os. Gani naglakat ako, 
kag sang nakapanghilam-os ako, maka- 
kita na ako.” 

12 Nagpamangkot sila, “Diin na bala 
sia?” 

Nagsabat sia, “Ambot, wala ako ma- 

ibalo.” 


Gin-usisa sang mga Fariseo 
ang Pag-ayo sang Tawo 
13Dayon gindala nila sa mga Fariseo 
ang tawo nga sadto anay bulag. !4 Ad- 
law nga Inugpahuway sadto sang paghi- 
mo ni Jesus sang lunang kag pag-ayo 
sang mga mata sang tawo. !5 Dayon gin- 


nakakita ka na kay Abraham?: sa iban nga teksto nakakita na si Abraham sa imo? 

pamangkot liwat sang mga Fariseo kon 
paano nga makakita na sia. Ginsugiran 
niya sila, “Ginhamlitan niya sing lunang 
ang akon mga mata, nanghilam-os ako 
kag karon makakita na ako.” 

16May mga Fariseo nga nagsiling, 
“Ang tawo nga naghimo sini wala nagi- 
kan sa Dios, kay wala sia nagatuman 
sang kasugoan sa Adlaw nga Inugpahu- 
way.” 

Pero ang iban nagsiling, “Ano bala 
ang pagkahimo sang isa ka tawo nga 
makasasala sang gamhanan nga mga 
buhat kaangay sini?” Kag nagbinahin- 
bahin sila. 

17Gani ginpamangkot pa gid liwat 
sang mga Fariseo ang tawo nga sadto 
anay bulag, “Siling mo nga gin-ayo niya 
ang imo mga mata, karon ano ang ma- 
siling mo nahanungod sa iya?” 

Nagsabat sia, “Isa sia ka propeta.” 

18Pero ang mga pangulo sang mga 
Judio indi magpati nga sia bulag anay 
kag karon makakita na, kon wala nila 
ginpatawag ang iya mga ginikanan !? kag 
ginpamangkot sila, “Anak bala ninyo ini 
sia? Indi bala nga siling ninyo natawo sia 
nga bulag? Paano bala nga makakita na 
sia karon?” 

20Ang iya mga ginikanan nagsabat, 
“Kilala namon nga sia amon anak kag 
nakahibalo kami nga sia natawo nga 
bulag, ?!pero wala kami makahibalo 
kon paano nga makakita na sia, ukon 
sin-o ang nag-ayo sang iya mga mata. 
Pamangkuta ninyo sia, may buot naman 
ina sia, kag sarang sia makasabat para sa 
iya kaugalingon!” 22 Ginsiling ini sang 
iya ginikanan, kay nahadlok sila sa mga 
pangulo sang mga Judio nga naghisugot 
nga daan nga ang bisan sin-o nga magki- 
lala nga si Jesus amo ang Cristo pagasik- 
wayon sa sinagoga. 23 Amo gani nga ang 
iya mga ginikanan nagsiling, “May buot 
naman ina sia, pamangkuta ninyo sia!” 

24Sa liwat gintawag nila ang tawo 
nga natawo nga bulag kag ginsingganan 
nila sia, “Magsaad ka sa atubangan sang 
Dios sa pagsugid sing matuod! Nahiba- 
luan namon nga ining tawo makasasala.” 

25 Ang tawo nagsabat, “Wala ako ma- 
kahibalo kon sia makasasala ukon indi. 

Amo lang ini ang akon nahibaluan: bu- 
lag anay ako, kag karon makakita na.” 

26 Nagpamangkot sila, “Ano bala ang 
ginhimo niya sa imo? Paano bala ang 
pag-ayo niya sang imo mga mata?” 

27Nagsabat sia, “Ginsugiran ko na 
kamo, kag indi kamo magpati. Ngaa bala 
luyag kamo magpamati sini liwat? Lu- 
yag man bala kamo nga mangingintuton- 
an niya?” 

28Ginbuyayaw nila sia kag ginsingga- 
nan, “Ikaw gintuton-an sina nga tawo, 
pero kami amon mga gintuton-an ni 
Moises. ??Nahibaluan namon nga ang 
Dios naghambal kay Moises, pero naha- 
nungod sina nga tawo, wala gani kami 
makahibalo kon taga-diin sia!” 

30 Ang tawo nagsabat, “Makatilingala 
ini nga butang! Wala kamo makahibalo 
kon taga-diin sia, pero gin-ayo niya ang 
akon mga mata! 3!Nahibaluan naton 
nga ang Dios wala nagapamati sa mga 
makasasala, pero nagapamati sia sa mga 
tawo nga nagatahod sa iya kag nagatu- 
man sang iya kabubot-on. 32Halin sa 
ginsugoran sang kalibutan wala pa gid 
mabatii nga may isa nga nag-ayo sang 
mata sang isa ka tawo nga natawo nga 
bulag. 33Kon indi lang nagikan sa Dios 
ini nga tawo, kuntani wala sia sing sa- 
rang mahimo.” 

34Ginsabat nila sia, “Natawo ikaw 
kag nagdaku sa sala, kag karon tudloan 
mo pa kami?” Kag ginpagwa nila sia sa 
sinagoga. 


Ang Pagkabulag nga Espirituhanon 


35 Nakabati si Jesus nga ginpagwa nila 
ang tawo. Nakita sia ni Jesus kag gin- 
singganan, “Nagatuo ka bala sa Anak 
sang Tawo?” 

36 Ang tawo nagsabat, “Sir, sugiri ako 
kon sin-o sia agod makatuo ako sa iya!” 

37Si Jesus nagsiling sa iya, “Nakita 
mo na sia, kag sia amo ang nagahambal 
sa imo subong.” 

38 Ang tawo nagsiling, “Ginoo, naga- 
tuo ako!” Dayon nagluhod sia sa atuba- 
ngan ni Jesus. 

398i Jesus nagsiling, “Ako nagkari sa 
sining kalibutan sa paghukom, agod nga 
ang mga bulag makakita kag ang mga 

makakita manginbulag.” 
40May mga Fariseo didto nga kaupod 
niya nga nakabati sini kag nagpamang- 
kot sa iya, “Ang buot mo bala silingon 
nga mga bulag man kami?” 
41Si Jesus nagsabat, “Kon kamo mga 
bulag, kuntani wala kamo sing sala: pero 
kay nagasiling kamo, “Makakita kami,” 
ini nagakahulogan nga may sala pa kamo 
gihapon.” 
Ang Palaanggiran sang Toril 
1 0 “Nagasiling ako sa inyo sang matu- 
od: ang tawo nga wala nagasulod sa 
toril sang mga karnero paagi sa puwer- 
tahan, kundi nagataklas sa kudal, amo 
ang makawat kag buyong. ? Ang tawo 
nga nagasulod paagi sa puwertahan amo 
ang manugbantay sang mga karnero. 3Sa 


iya pagsulod ginaabrihan sang manug- 
bantay ang puwertahan. Ang mga karne- 


ro nagapamati sang iya tingog samtang, 


ginatawag niya ang iya mga karnero sa 
ila ngalan, kag ginatuytoyan niya sila pa 
gwa. “Kon makagwa na sila, nagauna sia 
sa ila, kag ang mga karnero nagasunod sa 
iya, kay nakilala nila ang iya tingog. 
5Indi sila magsunod sa indi nila kilala, 
kundi magapalagyo sila sa iya, kay wala 
sila makakilala sang iya tingog.” 

5Si Jesus nagsugid sa ila sining pala- 
anggiran, pero wala sila makahangop 
sang ginasiling niya sa ila. 


Si Jesus ang Maayo nga Manugbantay 


7Gani si Jesus nagsiling liwat, “Naga- 
siling ako sa inyo sang matuod: ako amo 
ang puwertahan sang mga karnero. 3 Ang 
mga karnero wala magpamati sa mga 
nagkari nga una sa akon, kay sila mga 
makawat kag buyong. ?Ako amo ang 
puwertahan. Ang nagasulod paagi sa 
akon maluwas. Makapagusto sia sa pag- 
sulod kag sa paggwa, kag makakita sia 
sing halalbon. '9 Ang makawat nagakari 
lamang sa pagpangawat, sa pagpatay kag 
sa-paglaglag. Ako iya nagkari agod may 
kabuhi sila, ang kabuhi sa iya kabuga- 
naan. 

11“Ako amo ang maayo nga manug- 

bantay. Ang maayo nga manugbantay 
handa sa paghatag sang iya kabuhi para 
sa mga karnero. !? Ang sinuholan nga 
indi amo ang manugbantay, kag indi tag- 
iya sang karnero, nagapalagyo kag naga- 
biya sang mga karnero, kon makita niya 
ang lobo nga nagapakari, gani ang lobo 
nagataban sang mga karnero kag nagapa- 
aplaag sa ila. 13 Ang sinuholan nagapa- 
lagyo, kay sinuholan man lang sia, kag 
wala sia nagakabalaka sa mga karnero. 
14-15 Ako amo ang maayo nga manug- 
bantay. Subong nga ang Amay nakakila- 
la sa akon kag ako nakakilala sa Amay, 
sa amo man nga bagay nakilala ko ang 
akon mga karnero, kag sila nakakilala 
sa akon, kag ako handa sa paghatag sang 
akon kabuhi para sa ila. 16 May iban pa 
ako nga mga karnero nga wala sa sini 
nga toril. Kinahanglan nga dalhon ko 
man sila. Magapamati sila sang akon 
tingog kag mangin-isa silam ka panong 
nga may isa ka manugbantay. 

17 “Ang Amay nagahigugma sa akon, 
kay handa ako sa paghatag sang akon 
kabuhi, agod nga akon man mabaton ini 
liwat. 18Wala sing may makakuha sang 
akon kabuhi, kundi ginahatag ko ini sing 
kinabubot-on. Pagusto ako sa paghatag 
sini, kag pagusto. man ako sa pagbawi 
sini. Ini amo ang sugo sang Amay sa 
akon.” 

19Sa liwat nagbinahinbahin ang mga 
Judio tungod sining mga ginhambal ni 
Jesus. 2°Madamo sa ila ang nagsiling, 
“Ginagamhan sia sang yawa! Buang ina 
sia! Ngaa nagapamati kamo sa iya?” 

21Pero ang iban nagsiling, “Ang tawo 
nga ginagamhan sang yawa indi maka- 
hambal sing subong sina! Paano bala ang 
pag-ayo sang yawa sang mga mata sang 
bulag?” 


Ginsikway si Jesus sang mga Judio 


22Tigtulognaw sadto, kag ginasaulog 
sa. Jerusalem ang Piesta sang Paghalad 
sang Templo. 23Si Jesus nagalakatlakat 
sa Portico ni Salomon didto sa templo. 
24Dayon nagtilipon ang mga Judio sa 
palibot niya kag nagsiling sila sa iya, 


mMmangin-isa sila: sa iban nga teksto mangin-isa ang. 

“Tubtob pa bala san-o ang imo pagpaha- 
wathawat sa amon? Sugiri kami sing 
maathag, ikaw gid bala ang Cristo?” 

25Si Jesus nagsabat, “Ginsugiran ko 
na kamo, pero indi kamo magpati sa 
akon..Ang mga ginabuhat ko sa ngalan 
sang akon Amay nagapanaksi sa akon, 
26pero indi kamo magpati sa akon kay 
indi kamo mga karnero nakon. ?7 Ang 
akon mga karnero nagapamati sa akon 
tingog. Kilala ko sila kag nagasunod sila 
sa akon. 28Ginahatagan ko sila sang 
kabuhi nga wala sing katapusan, kag indi 
gid sila mapatay. Wala sing may maka- 
agaw sa ila sa akon mga kamot. ??Gin- 
hatag sila sa akon sang Amay nga gam- 
hanan sa tanan,” kag wala sing may 
makaagaw sa ila sa kamot sang Amay. 
30 Ako kag ang Amay isa.” 

31Sa liwat ang mga Judio nagpulot 
sing mga bato agod batuhon sia. 3Si 
Jesus nagsiling sa ila, “Madamo nga 
maayo nga mga buhat ang nahimo ko 
sa atubangan ninyo nga ginhatag sa akon 
sang Amay nga himuon. Diin bala sining 
nahimo ko ang nanginkabangdanan sang 
inyo pagbato sa akon?” 

33 Ang mga Judio nagsabat, “Indi 
kami magbato sa imo tungod sang imo 
maayo nga mga buhat, kundi tungod 
sang imo pagpasipala sa Dios! Kay ikaw 
nga tawo lamang, nagapaka-Dios!” 

34 Si Jesus nagsabat, “Nasulat sa inyo 
Kasugoan nga ang Dios nagsiling, “Mga 
dios kamo.” 35 Nakahibalo kita nga ang 
ginasiling sang kasulatan nagapadayon 
nga matuod kag ang Dios nagtawag nga 
dios sa mga tawo nga ginhatagan sang 
iya mensahi. 38Nahanungod sa akon, 
ginpili ako sang Amay kag ginpadala sa 
kalibutan. Ngaa man nga makasiling 
kamo nga ginapasipalahan ko ang Dios 
tungod kay nagsiling ako nga ako ang 
Anak sang Dios? 37Kon ako wala naga- 
himo sang mga buhat sang akon Amay, 
indi ninyo ako pagpatiha. 38Pero kon 
ginabuhat ko ini, bisan indi kamo mag- 
tuo sa akon, dapat patihan ninyo bisan 
ang akon na lang mga binuhatan, agod 

nga mahibaluan gid ninyo nga ang Amay 
yari sa akon kag ako yara sa Amay.” 

39Sa liwat gintinguhaan nila ang pag- 
dakop kay Jesus, pero nakalikaw sia sa 
ila. 


40Nagtabok liwat si Jesus sa suba 
sang Jordan pakadto sa duog diin si 
Juan nagpangbautiso, kag nagtener sia 
didto. 4! Nagpalapit sa iya ang madamo 
nga mga tawo, kag nagsiling, “Si Juan 
wala nakahimo sing gamhanan nga mga 
buhat, pero ang tanan nga iya ginsiling 
nahanungod sini nga tawo matuod.” 
42Kag madamo sang mga tawo didto 


ang nagtuo kay Jesus. 
| ] Ang isa ka tawo nga ginhingalanan 
kay Lazaro, nga nagapuyo sa Beta- 
nia, nagmasakit. Ang Betania amo ang 
banwa, sa diin nagapuyo ang mag-utod 
nga si Maria kag si Marta. ? (Amo ini nga 
Maria ang naghaplas sing agwa sa tiil 
sang Ginoo kag dayon iya ginpahiran 
sang iya buhok, kag si Lazaro nga naga- 
masakit amo ang iya utod.) 3 Ang mag- 
utod nga babayi nagpadala sini nga pahi- 
balo kay Jesus, “Ginoo, ang imo hini- 
gugma nga abyan nagamasakit.” 

4Sang pagkabati sini ni Jesus, nagsi- 
ling sia, “Ang tinutoyo sini nga masakit 
indi ang kamatayon ni Lazaro, kundi 
paagi sini mahimaya ang Dios, kag ang 
Anak sang Dios makabaton sang hima- 
ya.” 

SPalangga ni Jesus si Marta kag ang 
iya utod nga babayi, kag si Lazaro. 
6Sang mahibaluan ni Jesus nga si Lazaro 
nagamasakit, nagtener pa sia didto sing 
duha ka adlaw. ? Dayon nagsiling sia sa 
iya mga gintuton-an, “Dali, mabalik kita 
sa Judea.” 

8 Ang mga gintuton-an nagsabat, “Ma- 
nunodlo, sadtong pila lang ka adlaw ba- 
tuhon ka kuntani sang mga Judio, kag 
karon mabalik ka pa didto?” 

Si Jesus nagsiling, “Indi bala nga 
may dose ka oras sa isa ka adlaw? Gani 
kon ang tawo nagalakat kon adlaw indi 


Ang Pagkapatay ni Lazaro 


"Ginhatag sila sa akon sang Amay nga gamhanan sa tanan: sa iban nga teksto Ang ginhatag 

sia makasandad, kay makakita sia sang 
kapawa sining kalibutan. 10Pero kon 
maglakat sia sa gab-i makasandad sia, 
kay wala sia sing kapawa nga nagaiwag 
sa iya.” !'!Sang masiling ini ni Jesus, 
nagsiling pa gid sia, “Ang aton abyan 
nga si Lazaro nagakatulog, pero kadtuan 
ko sia kag pukawon.” 

12Ang mga gintuton-an. nagsiling, 
“Ginoo, kon sia nagakatulog, magaayo 
sia.” 

13 Naghunahona sila nga si Jesus nag- 
hambal nahanungod sang katulogon, pe- 
ro ang buot silingon ni Jesus nga si Laza- 
ro napatay. 1#Gani ginsingganan sila ni 
Jesus sing maathag, “Napatay si Lazaro, 
15 pero tungod sa inyo nagakalipay ako 
nga wala ako didto upod sa iya, agod 
nga magtuo kamo. Dali kadtuan ta sia.” 

16Si Tomas nga ginatawag ang Kapid 
nagsiling sa iban nga mga gintuton-an, 
“Dali, maupod kita tanan sa Manunod- 
lo, agod manginmatay kita upod sa iya!” 


Si Jesus ang Pagkabanhaw kag ang 
Kabuhi 


17Sang pag-abot ni Jesus, nabalitaan 
niya nga apat na ka adlaw nga nalubong 
si Lazaro. 18 Ang Betania mga tatlo ka 
kilometro halin sa Jerusalem, !?kag 
madamo nga mga Judio ang nag-abot sa 
paglipay kay Marta kag kay Maria tu- 
ngod sang pagkapatay sang ila utod. 

20Sang pagkabati ni Marta nga naga- 
padulong si Jesus, naggwa sia sa pagsu- 
gata sa iya, pero si Maria nagpabilin sa 
balay. ?!Nagsiling si Marta kay Jesus, 
“Ginoo, kon yari ka lang diri, wala kun- 
tani mapatay ang akon utod! ?2Pero 
nahibaluan ko nga bisan subong ang 
Dios magahatag sa imo sang bisan ano 
nga imo pangayuon sa iya.” 

23Sj Jesus nagsiling sa iya, “Maban- 
haw ang imo utod.” 

24Nagsabat si Marta, “Nahibaluan ko 
nga mabanhaw sia sa katapusan nga 
adlaw.” 

258i Jesus nagsiling sa iya, “Ako amo 
ang pagkabanhaw kag ang kabuhi. Ang 
nagatuo sa akon, bisan pa nga mapatay 
sia, magakabuhi, 25 kag ang nagakabuhi 

kag nagatuo sa akon indi gid mapatay. 
Nagatuo ka bala sini?” 

27Nagsabat sia, “Huo, Ginoo! Naga- 
tuo gid ako nga ikaw amo ang Cristo, 
ang Anak sang Dios, nga magakari sa 
kalibutan.” 


Naghibi si Jesus 


28Sa tapos masiling ini ni Marta, nag- 
balik sia kag gintawag niya si Maria nga 
iya utod, kag ginhutikan, “Yari na ang 
Manunodlo, kag ginapangita niya ikaw.” 
29 Sang pagkabati sini ni Maria tumindog 
sia kag nagdalidali pa gwa sa pagsugata 
sa iya. 30(Si Jesus wala pa makasulod sa 
banwa, kundi yadto pa sia sa duog diin 
ginsugata sia ni Marta.) 31 Ang mga Ju- 
dio nga yadto sa balay sa paglipay kay 
Maria, nagsunod sa iya sang makita nila 
nga nagtindog sia kag nagdalidali pa 
gwa. Naghunahona sila nga makadto sia 
sa lulobngan, agod didto maghibi. 

32Sang pag-abot ni Maria sa duog 
diin si Jesus, kag nakita niya sia, naglu- 
hod sia sa tiilan ni Jesus kag nagsiling, 
“Ginoo, kon yari ka kuntani diri, wala 
mapatay ang akon utod!” 

33Sang pagkakita ni Jesus nga si 
Maria nagahibi, kag ang mga Judio nga 
nag-abot upod sa iya nagahibi man, 
natandog ang iya tagipusoon kag natub- 
lag gid sia. 34 Nagpamangkot sia sa ila, 
“Diin ninyo sia ginlubong?” 

Nagsabat sila, “Ginoo, dali kag tan- 
awa.” 

35Si Jesus naghibi. 35Gani ang mga 
Judio nagsiling, “Kita ninyo kon daw 
ano ang iya pagpalangga kay Lazaro!” 

37Pero ang iban sa ila nagsiling, “Indi 
bala nga gin-ayo niya ang mga mata sang 
bulag? Indi bala mahimo nga mapaiway 
man niya kuntani ang pagkamatay ni 
Lazaro?” 


Ginbanhaw si Lazaro 


38Si Jesus nga sa liwat natublag gid, 
nagkadto sa lulobngan. Ini nga lulob- 
ngan isa ka kuweba nga natakpan sang 
isa ka bato. 3?Si Jesus nagsugo, “Kuhaa 
ninyo ang bato.” 

Si Marta nga utod sang napatay, nag- 
sabat, “Ginoo, mabaho na sia, kay apat 

na ka adlaw nga nalubong sia!” 

408i Jesus nagsiling sa iya, “Indi bala 
nga ginsiling ko sa imo nga kon magtuo 
ka, imo makita ang himaya sang Dios?” 
#1Dayon ginkuha nila ang bato. Nag- 
tangla si Jesus kag nagsiling, “Amay, 
nagapasalamat ako sa imo, kay ginapa- 
matian mo ako. #2Nahibaluan ko nga 
sa gihapon ginapamatian mo ako, pero 
ginasiling ko ini tungod sa mga tawo nga 
yari diri, agod nga magtuo sila nga ikaw 
ang nagpadala sa akon.” 43Sa tapos sia 
makasiling sini nagsinggit sia, “Lazaro, 
gwa ka!” 44 Ang napatay nga tawo nag- 
gwa. Ang iya mga kamot kag mga tiil 





“Lazaro, gwa ka!” (11:43) 


nasamburan sang panapton sa lubong, 
kag ang iya guya naputos sang panapton. 
Si Jesus nagsugo sa ila, “Hubari ninyo 
sia, kag palakta.” 


Ang Himbon batok kay Jesus 
(Mat. 26:1-5; Mar. 14:1-2: 
Luc. 22:1-2) 


45 Ang kalabanan sang mga Judio nga 
nag-abot sa pagduaw kay Maria, nakaki- 
ta sang ginhimo ni Jesus, kag nagtuo sila 
sa iya. 46Pero may iban sa ila nga nag- 
balik sa mga Fariseo kag nagsugid sang 
ginhimo ni Jesus. 47Gani ang mga Fari- 
seo kag ang pangulo nga mga pari nag- 
pakigkita sa konsilyo kag nagsiling, 
“Ano ang aton himuon, kay gamhanan 
nga mga buhat ang ginahimo sini nga 
tawo? 48Kon aton lang sia pabay-an, 
ang tanan magatuo sa iya, kag ang mga 
manugdumala nga Romanhon magakari 
kag magalaglag sang aton templo kag 
sang bug-os naton nga pungsod!” 

49 Ang isa sa ila nga ginahingalanan 

kay Caifas, ang Pinakamataas nga Pari 
sadto nga tuig, nagsiling, “Wala gid 
kamo sing may nahibal-an! 59 Wala bala 
kamo makatalupangod nga maayo para 
sa inyo nga may isa nga kinahanglan 
mapatay tungod sa mga tawo, sang sa 
malaglag ang bug-os nga pungsod?” 
51(Wala niya ini ginsiling nga iyaiya 
lang, kundi subong Pinakamataas nga 
Pari sina nga tuig, ginatagna niya nga si 
Jesus dapat mapatay para sa mga Judio. 
521ndi lamang para sa ila, kundi man sa 
pagtipon sing tingob sang tanan nga nag- 
alaplaag nga mga anak sang Dios.) 

3 Gani sugod sadto nga adlaw, ang 
mga pangulo sang mga Judio naghimbon 
sa pagpatay kay Jesus. “Gani si Jesus wala 
na magpasayangsayang sa Judea, kundi 
nagkadto sia sa isa ka banwa nga gina- 
tawag Efraim malapit sa desierto. Didto 
nagtener sia upod sa iya mga gintuton- 
an 


55Malapit na ang Piesta sang Pascua, 
nga piesta sang mga Judio, kag madamo 
nga mga taga-uma ang nagpa-Jerusalem 
sa pagtuman sang kinabatasan nga pag- 
paninlo sa wala pa ang piesta. 56Gin- 
pangita nila si Jesus, kag sang pagtipon 
nila sa templo nagpinamangkutanay sila, 
“Ano bala sa banta ninyo? Mamiesta 
ayhan sia ukon indi?” 57Ang pangulo 
nga mga pari kag ang mga Fariseo nag- 
mando nga ang bisan sin-o nga nakahiba- 
lo kon diin si Jesus, magsugid, agod 
madakop nila sia. 


Si Jesus Ginhaplasan sa Betania 
(Mat. 26:6-13: Mar. 14:3-9) 


l 2 Anom ka adlaw sa wala pa ang 

Piesta sang Pascua, si Jesus nag- 
kadto sa Betania, sa diin nagapuyo si 
Lazaro nga ginbanhaw ni Jesus. ?Gin- 
amanan nila sia sing panihapon kag si 
Marta nagsirbe, samtang si Lazaro nag- 
kaon upod kay Jesus. 3 Dayon si Maria 
nagkuha sing agwa nga malahalon, nga 
nahimo gikan sa puraw nga nardo nga 
ang kadamuon mga tunga sa litro. Gin- 
buboan niya sini ang mga tiil ni Jesus 
kag ginpahiran sang iya buhok. Ang 
kahamot sang agwa nagtugob sa bug-os 
nga balay. “Si Judas Iscariote nga isa 

sang mga gintuton-an ni Jesus, kag amo 
ang magaluib sa iya, nagsiling, 5 “Ngaa 
wala pag-ibaligya ini nga agwa sing P300 
kag ang kuwarta ipanghatag sa mga 
imol?” 6 Ginsiling niya ini indi kay naga- 
kabalaka sia sa mga imol, kundi bangod 
kay isa sia ka makawat. Sia ang naga- 
uyat sang ila kuwarta kag nagakuha sia 
sa sini. 

7Pero si Jesus nagsiling, “Pabay-i lang 
sia! Kay gintigana niya ini para sa adlaw 
sang akon lubong. 8 Ang mga imol ka- 
upod ninyo sa gihapon, pero ako indi 
makapadayon sa pag-upod sa inyo.” 


Ang Himbon batok kay Lazaro 


9 Madamo nga mga Judio ang nakahi- 
balo nga si Jesus yara sa Betania, gani 
nagkadto sila didto. Nagkadto sila indi 
lamang bangod kay Jesus, kundi sa pag- 
tan-aw man kay Lazaro nga ginbanhaw 
ni Jesus. !'?Gani ang pangulo nga mga 
pari naghimbon sa pagpatay man kay 
Lazaro, '!kay tungod sa iya madamo 
nga mga Judio ang nagbiya sa ila mga 
pangulo kag nagtuo kay Jesus. 


Ang Madinalag-on nga Pagsulod ni 
Jesus sa Jerusalem 
(Mat. 21:1-11: Mar. 11:1-11; 
Luc. 19:28-40) 


12Sang madason nga adlaw, ang 
madamo nga mga tawo nga nag-abot sa 
pagpamiesta nakabati nga si Jesus naga- 
pakari sa Jerusalem. !3Gani nagkuha sila 
sang mga lukay kag naggwa sa pagsugata 
sa iya nga nagasinggit, “Dayawon ang 
Dios! Dayawon ang nagakari sa ngalan 
sang Ginoo! Dayawon ang Hari sang 
Israel!” 

14 Nakakita si Jesus sang isa ka tinday 
nga asno kag iya ini ginsakyan, suno sa 
ginasiling sang kasulatan: 

15 “Indi ka magkahadlok, 

Siyudad sang Sion! 

Yari, nagapakari ang imo hari, 

Nga nagasakay sa tinday nga asno.” 

16Sadtong tion, ang iya mga gintu- 

ton-an wala makahangop sini, pero sang 
nahimaya na si Jesus, nadumdoman nila 
nga ang kasulatan nagsiling sini naha- 
nungod sa iya, kag ila ini ginhimo para 

sa iya. 

17Ang madamo nga mga tawo nga 
nakaupod kay Jesus sang iya pagtawag 
kay Lazaro nga maggwa sa lulobngan 
kag sang iya pagbanhaw sa iya, nagpa- 
nugid sang nahanabo. !18Gani ginsugata 
sia sang madamo nga mga tawo, kay 
nakabati sila nga nakahimo sia sining 
gamhanan nga buhat. 1?Gani, ang mga 
Fariseo nagsinilingay, “Kita ninyo, wala 
kita sing mahimo! Tan-awa, ang tanan 
nga mga tawo nagasunod sa iya!” 


May mga Griego nga Nagapangita kay 
Jesus 


20Sang piesta, may mga Griego nga 
nagkadto sa Jerusalem sa pagsimba. 
21 Nagkadto sila sa kay Felipe nga taga- 
Betsaida, sa Galilea, kag nagsiling, 
“Tyoy, luyag kami magpakigkita kay 
Jesus.” 

22Si Felipe naglakat kag nagsugid 
kay Andres, kag sila nga duha naglakat 
kag nagsugid kay Jesus. 23Si Jesus nag- 
sabat sa ila, “Karon nag-abot na ang tion 
nga pagahimayaon ang Anak sang Tawo. 
24Nagasiling ako sa inyo sang matuod: 
ang isa ka binhi sang humay indi mag- 
damo kon indi pag-ipanggas sa duta kag 
mapatay. Kon mapatay ini, ti, magapa- 
munga ini sing madamo. 25 Ang nagahi- 
gugma sang iya kabuhi madula niya ini. 
Ang nagasikway sang iya kabuhi sa si- 
ning kalibutan magatipig sini sa kabuhi 
nga wala sing katapusan. 26 Ang luyag 
mag-alagad sa akon dapat magsunod sa 
akon, agod nga kon diin ako didto man 
ang akon alagad. Ang akon Amay maga- 
padungog sa nagaalagad sa akon.” 


Naghambal si Jesus nahanungod sang 
Iya Kamatayon 


27 “Karon natublag gid ang akon tagi- 
pusoon, kag ano bala ang akon isiling? 
Masiling bala ako, “Amay, ipaiway sa 
akon ini nga tion’? Pero amo ini ang 
tinutoyo sang akon pagkari, sa pag-antos 
sa sining tion sang kasakitan. 280 Amay, 
himayaa ang imo ngalan!” 

Dayon may naghambal gikan sa la- 
ngit, “Ginhimaya ko na ini, kag akon 
himayaon liwat.” 

29 Ang mga tawo nga nagatambong 
didto nakabati sang tingog kag nagsiling, 
“Nagdaguob!” 

Ang iban nagsiling, “Naghambal sa 
iya ang isa ka anghel!” 

30Pero si Jesus nagsiling sa ila, “Ini 
nga tingog wala maghambal tungod sa 
akon, kundi tungod sa inyo. 3! Tion na 
ini nga pagahukman ang kalibutan. Ka- 
ron ang nagagahom sining kalibutan 
pagadag-on. 3?Kon ako mabayaw na 
gikan sa duta, buyokon ko ang tanan 
nga mga tawo sa akon.” 33(Sa iya pag- 
siling sini, ginpakilala niya ang sahi sang 
kamatayon nga iya pagaantuson.) 

34Ang mga tawo nagsabat sa iya, 
“Ang amon Kasugoan nagasiling nga ang 
Cristo magakabuhi sing dayon. Ngaa 
bala makasiling ka nga ang Anak sang 
Tawo dapat bayawon? Sin-o bala ining 
Anak sang Tawo?” 

358i Jesus nagsabat, “Ang kapawa 
magapabilin sa tunga ninyo sa diutay pa 
nga tinion. Padayuna ang inyo paglakat 
samtang may kapawa pa kamo, agod 
indi kamo maabtan sang kadudolman, 
kay ang nagalakat sa kadudolman indi 
makahibalo kon diin sia nagapadulong. 
36Gani magtuo kamo sa kapawa sam- 
tang yara pa ang kapawa sa inyo, agod 
nga kamo mangin-anak sang kapawa.” 


Ang Indi Pagkamatinuohon 
sang mga Judio 


Sa tapos mahambal ini ni Jesus nag- 
lakat sia kag nagpanago sa ila. 37 Bisan 
pa nga nakita na gid nila ang gamhanan 
nga mga buhat nga ginhimo ni Jesus, sa 
gihapon wala sila magtuo sa iya, 38 agod 
nga ang ginsiling ni Isaias nga propeta 
mapamatud-an: 

“Ginoo, sin-o bala ang nagpati 
Sang balita nga amon ginsugid? 
Sin-o bala ang ginpakitaan 
Sang Ginoo sang iya gahom?” 
39Sa sini nga kabangdanan indi sila ma- 
katuo, kay si Isaias nagsiling man: 
40 “Ginbulag sang Dios ang ila 
mga mata, 
Gintakpan niya ang ila mga 
hunahona, 


JUAN 12, 13 


Agod nga ang ila mga mata 
Indi makakita, 
Ang ila mga hunahona indi 
makahangop, 
Kag indi sila magliso sa akon, 
Siling sang Dios, 
Agod nga ayuhon ko sila.” 
41Ginsiling ini ni Isaias kay nakita 
niya ang himaya ni Jesus, kag nagham- 
bal sia nahanungod sa iya. 
42Wala sapayan sini madamo nga 
mga pangulo sang mga Judio ang nagtuo 
kay Jesus, ugaling tungod sang mga Fari- 
seo wala sila magpabutyag sang ila pag- 
tuo, agod indi sila pagsikwayon sa sina- 
goga. “3Ginpasulabi nila ang pagdayaw 
sang mga tawo sang sa pagdayaw sang 
Dios. 


Ang Paghukom paagi sa Pulong ni Jesus 


44Si Jesus naghambal sa mabaskog 
nga tingog, “Ang nagatuo sa akon, indi 
lamang nagatuo sa akon, kundi nagatuo 
man sa nagpadala sa akon. 45 Ang naka- 
kita sa akon nakakita man sa nagpadala 
sa akon. #8Nagkari ako sa kalibutan 
subong kapawa, agod nga ang magtuo 
sa akon indi magpabilin sa kadudolman. 
47Ang nagapamati sang akon mensahi 
kag wala nagatuman sini, indi ako ang 
magahukom sa iya. Nagkari ako indi sa 
paghukom sang kalibutan, kundi sa pag- 
luwas sini. 48 Ang nagasikway sa akon 
kag wala nagabaton sang akon mensahi, 
may magahukom sa iya. Ang pulong nga 
akon ginhambal amo ang magahukom sa 
iya sa katapusan nga adlaw! #?Kay ang 
akon ginhambal indi akon, kundi ang 
Amay nga nagpadala sa akon nagsugo sa 
akon kon ano ang akon isiling kag iham- 
bal. 50Kag nahibaluan ko nga ang iya 
sugo nagadala sang kabuhi nga wala sing 
katapusan. Gani ang ginasiling ko, amo 
ang ginsiling sang Amay nga akon iham- 
bal.” 


Ginhugasan ni Jesus ang mga Tiil sang 
Iya mga Gintuton-an 

| 3 Karon bisperas na sang Piesta sang 

Pascua. Si Jesus nakahibalo nga 

ang iya tion nag-abot na sa pagtaliwan sa 

sining kalibutan pakadto sa Amay. Gin- 
higugma gid niya sa gihapon ang mga iya 
sa sining kalibutan, kag ginhigugma niya 
sila tubtob sa katapusan. 

2Si Jesus kag ang iya mga gintuton- 
an nagpanihapon. Ang Yawa nakatanom 
na sa tagipusoon ni Judas nga anak ni 
Simon Iscariote, sang handom sa pagluib 
kay Jesus. 3Si Jesus nakahibalo nga ang 
Amay naghatag sa iya sang bug-os nga 
gahom. Nakahibalo man sia nga nagikan 
sia sa Dios kag magabalik sia sa Dios. 
4Gani nagtindog si Jesus, nag-uba sang 
iya kunop, nagkuha sang tualya kag gin- 
wagkos ini sa iya hawak. 5Dayon nag- 
bubo sia sang tubig sa labador, kag nag- 
sugod sa paghugas sang mga tiil sang iya 
mga gintuton-an kag ginpahiran sang 
tualya nga iya ginwagkos. 5 Nakaabot sia 
sa kay Simon Pedro nga nagsiling sa iya, 
“Ginoo, hugasan mo bala ang akon mga 
tiil?” 

7Si Jesus nagsabat sa iya, “Indi pa 
ikaw makahangop sang ginahimo ko 
karon, pero mahangpan mo ini sa ulihi.” 

8Si Pedro nagsiling, “Indi gid ako 
magpahugas sa imo sang akon mga tiil 
tubtob san-o!” 

Si Jesus nagsabat, “Kon indi ko ma- 
hugasan ang imo mga tiil. indi na ikaw 
akon gintuton-an.” 

9Nagsabat si Simon Pedro, “Ginoo, 
kon amo ina, hugasi indi lamang- ang 
akon mga tiil, kundi ang akon man mga 
kamot kag ulo!” 

108i Jesus nagsiling, “Ang nakapaligo 
matinlo na ang iya bug-os nga lawas, kag 
indi na kinahanglan manghugas luas 
lamang sa iya mga tiil.” Tanan kamo mga 
matinlo na luas lamang sa isa.” 11(Si 
Jesus nakahibalo na kon sin-o ang maga- 
luib sa iya. Gani nga nagsiling sia, “Ta- 
nan kamo mga matinlo na luas lamang 
sa isa.”) 

12 Sang mahugasan na ni Jesus ang ila 
mga tiil, ginsuksok niya ang iya kunop 
kag nagbalik sa iya lingkuran sa lamisa. 
Nagpamangkot sia sa ila, “Nahan 
bale ninyo ang akon ginhimo sa inyo? 
13Ginatawag ninyo ako nga Manunodlo 

kag Ginoo, kag husto ina, kay amo gid 
man ako. 14 Ako amo ang inyo Ginoo 
kag Manunodlo, kag bag-o lang ako mag- 
hugas sang inyo mga tiil. Gani kamo 
man dapat maghinugasay sang inyo mga 
tiil. 15Ginhatagan ko kamo sing sulon- 
dan, agod nga inyo man himuon ang gin- 
himo ko sa inyo. :6Nagasiling ako sa 
inyo sang matuod: wala sing ulipon nga 
labaw pa sa iya agalon, kag wala sing 
sinugo nga labaw pa sa nagsugo sa iya. 
17Karon nahibaluan na ninyo ini nga 
kamatuoran. Bulahan kamo kon inyo ini 
buhaton! 

18“Wala ako nagahambal nahanu- 
ngod sa inyo tanan. Kilala ko ang akon 
mga ginpili. Pero kinahanglan matuman 
ang kasulatan nga nagasiling, “Ang tawo 
nga nagsalo sa akon pagkaon, nagkontra 
sa akon.” 19 Karon ginasugid ko ini sa 
inyo sa wala pa mahanabo, agod nga 
kon mahanabo ini, magatuo kamo nga 
“Ako Amo Ako”. 20Nagasiling ako sa 
inyo sang matuod: ang nagabaton sang 
akon ginapadala, nagabaton man sa 
akon, kag ang nagabaton sa akon, naga- 
baton sang nagpadala sa akon.” 


Gintagna ni Jesus ang Pagluib sa Iya 
(Mat. 26:20-25, Mar. 14:17-21: 
Luc. 22:21-23) 


21Sa tapos masiling ini ni Jesus, 

natublag pa gid sia kag nagpabutyag, 

“Nagasiling ako sa inyo sang matuod: 
ang Isa'a sa inyo magaluib sa akon.” 

Ang mga gintuton-an nagtinulokay 
nga nagapalibog kon sin-o ang iya gina- 
tumod. 23 Ang isa sang mga gintuton-an 
nga ginhigugma ni Jesus, nagalingkod sa 
luyo gid ni Jesus. ?#Ginsinyasan sia ni 
Simon Pedro kag ginsingganan, “Pa- 
mangkuta sia kon sin-o ang iya ginatu- 
mod.” 

25Gani ang gintuton-an nagsandiay 
naman sa kay Jesus kag nagsiling, “Gi- 
noo, sin-o bala sia?” 

26Si Jesus nagsabat, “Ang akon hata- 


. gan sining diutay nga pinihak sang tina- 


pay nga natusmog ko, amo ina sia.” 


@Ang iban nga teksto wala nagalakip sang luas lamang sa iya mga tiil. 

Ang mga gintuton-an nagtinulokay, (13:22) 


Gani nagkuha sia sang diutay nga pini- 
kak sang tinapay, gintusmog niya ini kag 
ginhatag kay Judas nga anak ni Simon 
Iscariote. 27 Sang pagbaton ni Judas sang 
tinapay, sa gilayon ginsudlan sia ni Sa- 
tanas. Si Jesus nagsiling sa iya, “Dalia 
kag himoa dayon ang dapat mo himu- 
oni” 28Sa mga nagpanihapon, wala gid 
sing may nakahangop sang ginhambal ni 
Jesus sa iya. ??Naghunahona ang iban 
nga mga gintuton-an .nga si Jesus nag- 
sugo sa iya sa pagbakal sang mga kina- 
hanglanon para sa piesta, ukon sa pag- 
hatag sing limos sa mga imol, kay si 
Judas amo ang nagauyat sang ila kuwar- 
ta. 

30Ginbaton ni Judas ang tinapay kag 
naggwa sia gilayon. Gab-i na sadto. 


Ang Bag-o nga Sugo 


31Sang makahalin na si Judas, si 
Jesus nagsiling, “Karon ginahimaya ang 
Anak sang Tawo, kag paagi sa iya, gina- 
himaya ang Dios. 3? Kag kon ang Dios 
ginahimaya paagi sa iya, dayon ang Dios 
mismo magahimaya sang Anak sang 
Tawo, kag himuon niya ini sa gilayon. 
33Mpa anak ko, indi na ako makapakig- 
upod sa inyo sing madugay. Magapangi- 
ta kamo sa akon, pero isiling ko sa inyo 
ang ginsiling ko man sa mga Judio, 
“Kamo indi makakadto sa akon pagakad- 
tuan.” 3#Ginahatag ko sa inyo ang isa ka 
bag-o nga sugo: maghigugmaanay kamo. 
Subong nga ako nagahigugma sa inyo, sa 


amo man nga bagay dapat kamo maghi- 
gugmaanay. 35Kon nagahigugmaanay 
kamo, ang tanan nga mga tawo makahi- 
balo nga mga gintuton-an ko kamo.” 


Gintagna ni Jesus ang Pagpanghiwala 
ni Pedro 
(Mat. 26:31-35: Mar. 14:27-31; 
Luc. 22:31-34) 


58Si Simon Pedro nagpamangkot sa 
iya, “Ginoo, diin ka bala makadto?” 

Si Jesus nagsabat, “Indi ka subong 
makasunod sa akon kon diin ako ma- 
kadto, pero sa ulihi, magasunod ka sa 
akon.” 

37Si Pedro nagpamangkot, “Ginoo, 
ngaa man indi ako makasunod sa imo 
karon? Handa ako sa pagpanginmatay 
para sa imo!” 

38Si Jesus nagsabat, “Handa ka gid 
bala sa pagpanginmatay para sa akon? 
Nagasiling ako sa imo sang matuod: sa 
wala pa magpamalo ang manok, magasi- 
ling ka sing makatlo nga ikaw wala ma- 
kakilala sa akon.” 


Si Jesus ang Dalan Pakadto sa Amay 


1 4 Si Jesus nagsiling sa ila, “Indi 

kamo magpalibog kag magkatub- 
lag. Magtuo kamo sa Dios, kag magtuo 
man kamo sa akon. ? Sa balay sang akon 
Amay may madamo nga mga kuwarto, 
kag magalakat ako sa pag-aman sing 
duog para sa inyo. Indi ako magsiling 


PIni nga bersikulo sarang mabadbad sing subong sini: May madamo nga mga kuwarto sa balay 
sang akon Amay, kon indi ini matuod, masiling bala ako sa inyo nga ako magalakat sa pag- 


aman sing duog para sa inyo? 

sini sa inyo kon indi ini matuod. 3Sa 
tapos ako makalakat kag makaaman sing 
duog para sa inyo, magabalik ako kag 
dalhon ko kamo, agod nga kon diin 
ako didto man kamo. #Nahibaluan 
ninyo ang dalan pakadto sa duog nga 
akon pagakadtuan.” 

5Si Tomas nagsiling sa iya, “Ginoo, 
wala kami makahibalo kon diin ikaw 
makadto, paano bala ang pagkatultol 
namon sang dalan pakadto didto?” 

6Si Jesus nagsabat sa iya, “Ako amo 
ang dalan, ang kamatuoran, kag ang 
kabuhi, wala sing may makakadto sa 
Amay kon indi paagi sa akon. 7Karon 
nga nakilala ninyo ako, inyo man maki- 
lalaa ang akon Amay, kag sugod karon 
inyo gid sia nakilala kag nakita.” 

8Si Felipe nagsiling sa iya, “Ginoo, 
ipakita sa amon ang Amay, kag tuman 
na ina para sa amon.” 

9Si Jesus nagsabat, “Dugay na ang 
aton pag-inupdanay, Felipe, kag wala pa 
ikaw makakilala sa akon? Ang nakakita 
sa akon nakakita sa Amay. Ngaa bala 
masiling ka, Tpakita sa amon ang Amay”? 
10Felipe, wala ka bala nagatuo nga ako 
yara sa Amay kag ang Amay yari sa 
akon? Ang mga pulong nga ginhambal 
ko sa inyo, wala nagagikan sa akon. Ang 
Amay nga yari sa akon amo gid ang 
nagahimo sang iya mga buhat. 1! Mag- 
tuo kamo nga ako yara sa Amay, kag 
ang Amay yari sa akon. Kon indi gani, 
magtuo kamo tungod sining mga buhat. 
12 Nagasiling ako sa inyo sang matuod: 
ang nagatuo sa akon magahimo sang mga 
buhat nga akon ginahimo, kag dalagku 
pa sini nga mga buhat ang iya himuon, 
kay ako magakadto sa Amay. !3Kag 
akon himuon ang bisan ano nga inyo 
pangayuon sa akon ngalan, agod nga ang 
himaya sang Amay mapakita paagi sa 
Anak.!4Kon kamo magpangayo sa akon 
sang bisan ano nga butang sa akon nga- 
lan, akon ina pagahimuon.” 


Ginsaad ang Espiritu Santo 
15 “Kon ginahigugma ninyo ako, tu- 


4Karon nga nakilala ninyo ako .. 
sa akon... makilala ninyo. 


165 


manon ninyo ang akon mga sugo. !6Pa- 
ngayuon ko sa Amay kag hatagan niya 
kamo sang isa ka Mananabang, ang Espi- 
ritu sang kamatuoran, nga magapabilin 
upod sa inyo sa walay katapusan. 17 Ang 
kalibutan indi makabaton sa iya, kay 
ang kalibutan indi makakita ukon maka- 
kilala sa iya. Pero kilala ninyo sia, kay 
sia nagapabilin upod sa inyo kag nagaka- 
buhi sa inyo. 

18 “Indi ko kamo pagbayaan nga mga 
ilo, kay magabalik ako sa inyo. 19Sa 
indi na lang madugay, ang kalibutan indi 
na makakita sa akon, pero kamo maka- 
kita sa akon, kag tungod kay ako naga- 
kabuhi, kamo man magakabuhi. 20Sa 
sina nga adlaw, inyo mahibaluan nga 
yara ako sa akon Amay kag kamo yari 
sa akon, kag ako yara sa inyo. 

21Ang nagabaton kag 'nagatuman 
sang akon mga sugo amo ina sia ang 
nagahigugma sa akon. Ang akon Amay 
magahigugma sa iya nga nagahigugma 
sa akon, kag ako man magahigugma sa 
iya kag "magapahayag sang akon kauga- 
lingon sa iya.” 

228i Judas (nga indi si Judas Iscariote) 
nagsiling, “Ginoo, ngaa man sa amon ka 
lang magapahayag sang imo kaugalingon 
kag indi sa kalibutan?” 

23Si Jesus nagsabat sa iya, “Ang 
nagahigugma sa akon magatuman sang 
akon pulong, kag ang akon Amay maga- 
higugma sa iya kag kami magakadto sa 
iya kag magakabuhi upod sa iya. 24 Ang 
wala nagahigugma sa akon, wala nagatu- 
man sang akon mga pulong. Ang mga 
pulong nga inyo nabatian indi akon, 
kundi nagikan sa Amay nga nagpadala sa 
akon. 

25 “Ginasugid ko ini samtang yari pa 
ako upod sa inyo. 26 Ang Mananabang, 
ang Espiritu Santo” nga ipadala sang 
Amay sa akon ngalan, magatudlo sa 
inyo sang tanan nga mga butang, kag 
magapahanumdom sia sa inyo sang 
tanan nga akon ginsiling sa inyo. 

27Ang paghidait ginabilin ko sa 


.inyo man makilala: sa iban nga teksto Kon nakakilala kamo 

inyo, ang akon paghidait ginahatag ko 
sa inyo. Ginahatag ko ini sa inyo indi 
subong sang paghatag sang kalibutan. 
Indi kamo magpalibog kag magkatublag, 
indi kamo magkahadlok. 28Nabatian 
ninyo nga nagsiling ako sa inyo, “Ako 
magalakat, pero magabalik man ako sa 
inyo. Kon ginahigugma ninyo ako, 
magakalipay kamo nga ako magakadto 
sa Amay, kay sia gamhanan pa sa akon. 
29 Karon ginasugid ko ini sa inyo sa wala 
pa mahanaba, agod nga kon mahanabo 
ini, magtuo kamo. 39Indi na ako maka- 
padugay sa paghambal sa inyo, kay ang 
nagagahom sining kalibutan nagapakari. 
Wala sia sing gahom sa akon, 31 pero 
kinahanglan makahibalo ang kalibutan 
nga ako nagahigugma sa Amay. Gani 
ginahimo ko ang tanan nga iya ginasugo 
sa akon. 
“Dali kamo, malakat na kita.” 


Si Jesus ang Matuod nga Puno sang Ubas 


1 5 “Ako amo ang matuod nga puno 
sang ubas, kag ang akon Amay 
amo ang manugtatap. ? Ang tagsa ka 
sanga nga yara sa akon nga wala nagapa- 
munga, ginautod niya, kag ang tagsa ka 
sanga nga nagapamunga, ginatinluan 
niya agod magpamunga pa gid sing 
madamo. 3 Kamo natinluan na paagi sa 
mga pulong nga ginhambal ko sa inyo. 
#Magpabilin kamo sa akon, kag ako 
magapabilin sa inyo. Kon indi kamo 
-magpabilin sa akon indi kamo makapa- 
munga, subong nga ang sanga indi ma- 
kapamunga kon wala nagaangot sa puno. 
S“Ako amo ang puno sang ubas, 
kamo ang mga sanga. Ang nagapabilin sa 
akon, kag ako sa iya, magapamunga sing 
madamo, kay kon wala ako wala kamo 
sing may mahimo. 5 Ang wala nagapabi- 
lin sa akon ginahaboy subong sang isa ka 
sanga, kag nagakalaya. Ini nga mga sanga 
ginatipon kag ginahaboy sa kalayo kag 
ginasunog. 'Kon kamo nagapabilin sa 
akon kag ang akon mga pulong nagapa- 
bilin sa inyo, dayon pangayo kamo sang 
bisan ano nga luyag ninyo, kag inyo ini 
mabaton. 8Sa inyo pagpamunga sing 
madamo, ginapakita ang himaya sang 

Amay, kag kamo mangin-akon gintuton- 
an. “Ginahigugma ko kamo subong nga 
ang Amay nagahigugma sa akon. Pabilin 
kamo sa akon gugma. 1? Kon ginatuman 
ninyo ang akon mga sugo, magapabilin 
kamo sa akon gugma, subong nga gina- 
tuman ko ang mga sugo sang akon 
Amay, kag nagapabilin sa iya gugma. 

11 “Ginasugid ko ini sa inyo agod ang 
akon kalipay manginyara sa inyo, kag 
ang inyo kalipay manginbug-os. !2Ini 
amo ang akon sugo: maghigugmaanay 
kamo subong nga ako nagahigugma sa 
inyo. 13 Ang labing daku nga gugma nga 
mapakita sang isa ka tawo sa iya mga 
abyan amo ang paghalad sang iya kabuhi 
para sa ila. 14Mga abyan ko kame, kon 
ginatuman ninyo ang akon mga sugo. 
15Wala ko na kamo ginatawag nga mga 
ulipon, kay ang ulipon wala makahibalo 
kon ano ang ginahimo sang iya agalon. 
Sa baylo, ginatawag ko kamo mga ab- 
yan, kay ginsugid ko sa inyo ang tanan 
nga akon nabatian gikan sa akon Amay. 
16]ndi kamo ang nagpili sa akon, kundi 
ako ang nagpili sa inyo, kag nagsugo sa 
inyo sa paglakat kag sa pagpamunga sing 
madamo, ang sahi sang bunga nga naga- 
padayon. Dayon ang Amay magahatag 
sa inyo sang bisan ano nga inyo panga- 
yuon sa akon ngalan. 17Gani, amo ini 
ang akon ginasugo sa inyo: maghigugma- 
anay kamo.” 


Ang Pagdumot sang Kalibutan 


18 “Kon ginadumtan kamo sang kali- 
butan, dapat ninyo dumdomon nga ako 
ang una nga gindumtan sini. !?Kon iya 
kamo sang kalibutan, ang kalibutan ma- 
gahigugma sa inyo subong nga iya 
sang kalibutan. Pero ginpili ko kamo 
gikan sa sining kalibutan kag indi na 
kamo iya sining kalibutan. Gani, ang 
kalibutan nagadumot sa inyo. ??Dum- 
doma ang akon ginhambal sa inyo: 
“Wala sing ulipon nga labaw pa sa iya 
agalon. Kon ginhingabot nila ako, hi- 
ngabuton man nila kamo. Kon gintu- 
man nila ang akon pulong, ila man tu- 
manon ang inyo mga pulong. ?! Pero ini 
tanan ila himuon sa inyo tungod kay 

akon kamo, kag wala sila makakilala 
sang nagpadala sa akon. ?? Wala sila kun- 
tani sing sala, kon ako wala magkari kag 
maghambal sa ila. Karon wala na sila sing 
may ibalibad sa ila mga sala. 23 Ang na- 
gadumot sa akon, nagadumot man sa a- 
kon Amay. ?# Kuntani wala sila sing sala, 
kon ako wala maghimo sa tunga nila 
sing mga buhat nga wala gid mahimo sang 
bisan sin-o. Karon nakita nila ang akon 
ginbuhat, kag ginadumtan nila ako kag 
ang akon Amay. 25Pero dapat ini maha- 
nabo, agod nga ang nasulat sa ila Kasu- 
goan matuman, “Gindumtan nila ako 
nga wala sing kabangdanan.” 

26 “Pero kon mag-abot ang Manana- 
bang, ang Espiritu sang kamatuoran nga 
ipadala ko gikan sa Amay, sia magasaksi 
nahanungod sa akon. 27Kag kamo man 
magapanaksi para sa akon kay kamo 
kaupod ko halin sa ginsugoran. 

L 6 “Ginsugid ko ini sa inyo agod indi 

malingkang ang inyo pagtuo. ? Ta- 
bugon nila kamo sa mga sinagoga, kag 
magaabot ang tion nga ang makapatay 
sa inyo magahunahona nga nagaalagad 
sia sa Dios sa iya paghimo sini. 3Himu- 
on nila ini sa inyo, kay wala sila makaki- 
lala sa Amay ukon sa akon. “Pero gina- 
sugid ko ini sa inyo, agod nga kon mag- 
abot ang tion nga himuon nila ini sa 
inyo, madumdoman ninyo nga ginsu- 
giran ko na kamo sini.” 


Ang Bulohaton sang Espiritu Santo 


“Ini nga mga butang wala ko ginsugid 
sa inyo sang una, kay ako kaupod pa 
ninyo. SPero karon makadto na ako sa 
nagpadaia sa akon, kag wala gid sing 
may nagapamangkot sa inyo kon diin 
ako makadto. 6 Anay nga nasugiran ko 
na kamo, nagakasubo gid kamo. 7Pero 
nagasiling ako sa inyo sang matuod: mas 
maayo para sa inyo nga maglakat ako, 
kay kon indi ako maglakat, ang Manana- 
bang indi magkari sa inyo. Pero kor 


makalakat ako, ipadala ko sia sa inyo 


8Kag kon mag-abot sia, ipakilala niya sa 
mga tawo sang kalibutan nga nagsayop 
sila nahanungod sang sala, sang kataru 
ngan, kag sang paghukom sang Dios. 

9Nagsayop sila nahanungod sang sala, 
kay wala sila magtuo sa akon, !?sang 
katarungan, kay ako magakadto sa 
Amay kag indi na kamo makakita sa 
akon, !!sang paghukom sang Dios, kay 
ang nagagahom sini nga kalibutan na- 
hukman na. 

12 “May madamo pa ako nga inugsu- 
gid sa inyo, ugaling indi pa kamo sarang 
makahangop sini karon. !3Pero kon 
mag-abot ang Espiritu sang kamatuoran, 
sia magatuytoy sa inyo sa bug-os nga 
kamatuoran. Ang iya ihambal indi iya, 
kundi magasugid sia sa inyo sang iya 
nabatian, kag magapahayag sia sang mga 
butang nga palaabuton. t4 Magahimaya 
sia sa akon, kay sia magabaton sang 
akon inugsiling kag iya ini ipahayag sa 
inyo. 15 Ang tanan nga iya sang Amay 
akon, gani nagsiling ako nga ang Espiritu 
magabaton sang akon inugsiling kag iya 
ini ipahayag sa inyo.” 


Ang Kasubo kag Kalipay 


16 “Sa indi na lang madugay indi na 
ninyo ako makita, pero sa indi madugay 
makita naman ninyo ako.” 

17 Ang iban sang iya mga gintuton- 
an nagsinilingay, “Ano ang buot niya 
silingon sini? Nagasiling sia sa aton, Sa 
indi na lang madugay indi na ninyo ako 
makita, pero sa indi madugay makita 
naman ninyo ako,” kag nagasiling man 
sia, Ini tungod kay ako makadto sa 
Amay.” 18Gani nagpamangkot sila, 
“Ano bala ang kahulogan sang, “Sa indi 
na lang madugay”? Indi kita makaha- 
ngop sang buot niya silingon!” 

19Si Jesus nakahibalo nga luyag sila 
magpamangkot sa iya, gani nagsiling sia 
sa ila, “Nagsiling ako, “Sa indi na lang 
madugay indi na ninyo ako makita, pero 
sa indi madugay makita naman ninyo 
ako. Amo bala ini ang ginapamangkot 
ninyo? 20Nagasiling ako sa inyo sang 
matuod: magahibi kamo kag magapana- 
ngis, pero ang kalibutan magakalipay. 
Magakasubo kamo, pero ang inyo kasu- 
bo pagabayluhan sang kalipay. ?! Kon 
ang isa ka babayi manugbata na nagaka- 

subo sia, kay ang tion sang iya pagpasa- 
kit nag-abot, pero kon ang bata matawo 
na, malimtan niya ang iya mga kasakit, 
kay nagakalipay sia nga ang isa ka lapsag 
natawo sa sining kalibutan. 22 Amo man 
ini sa inyo. Karon nagakasubo kamo, 
pero magapakigkita pa ako sa inyo kag 
ang inyo tagipusoon mapuno sang kali- 
pay, ang sahi sang kalipay nga wala sing 
may makakuha sa inyo. 

23 “Kon mag-abot ina nga adlaw, indi 
kamo magpangayo sa akon sang bisan 
ano nga butang. Nagasiling ako sa inyo 
sang matuod: ang Amay magahatag sa 
inyo sang bisan ano nga inyo pangayuon 
sa akon ngalan.” 24 Tubtob karon wala 
pa kamo makapangayo sang bisan ano sa 
akon ngalan, pangayo kamo kag kamo 
magabaton, agod nga ang inyo kalipay 
manginbug-os.” 


Ang Pagdaog sa Kalibutan 


25 “Ginsugid ko ini nga mga butang 
sa inyo paagi sa mga palaanggiran. Pero 
magaabot ang tion nga indi na ako 
maggamit sang mga palaanggiran, kundi 
magahambal sa inyo sing maathag naha- 
nungod sa Amay. 25Kon mag-abot ina 
nga adlaw magapangayo kamo sa iya sa 
akon ngalan, kag wala ako nagasiling nga 
kinahanglan pa nga magapangayo ako sa 
Amay para sa inyo, ?7kay ang Amay 
mismo nagahigugma sa inyo. Ginahigug- 
ma niya kamo kay kamo nagahigugma 
sa akon kag nagatuo nga ako nagikan sa 
Dios. 28Nagikan gid ako sa Amay kag 
nagkari sa kalibutan, kag karon magabi- 
ya ako sang kalibutan kag magakadto 
sa Amay.” 

29Dayon ang iya mga gintuton-an 
nagsiling sa iya, “Karon, nagahambal 
ikaw sing maathag nga wala nagagamit 
sang mga palaanggiran. 3? Karon nahiba- 
luan namon nga ikaw nakahibalo sang 
tanan kag indi na kinahanglan nga pa- 
mangkuton pa. Tungod sini nagatuo 
kami nga ikaw nagikan sa Dios.” 

318i Jesus nagsabat, “Nagatuo na 

bala kamo karon? 32Ang tion maga- 
abot kag kon sa bagay nag-abot na, nga 
tanan kamo magaalaplaag kag magapa- 
lauli kag ako magaisahanon na lang. 
Pero indi gid ako mag-isahanon, kay ang 
Amay kaupod nakon. 33Ginsugiran ko 
kamo sini, agod may paghidait kamo 
paagi sa akon. Ang kalibutan magapa- 
antos sa inyo, pero magpakaisog kamo! 
Gindaog ko ang kalibutan!” 


Nagpangamuyo si Jesus para sa Iya 
mga Gintuton-an 


| Sang makasiling sini si Jesus, nag- 

tangla sia sa langit kag nagsiling, 
“O Amay, ang tion nag-abot na. Himayaa 
ang imo Anak, agod himayaon ka man 
sang Anak. ? Kay ginhatagan mo sia sing 
awtoridad sa paggahom sang tanan nga 
mga tawo, agod nga mahatagan niya sing 
kabuhi nga wala sing katapusan ang 
tanan nga ginhatag mo sa iya. 3 Kag amo 
ini ang kabuhi nga wala sing katapusan, 
nga ang mga tawo magkilala sa imo, nga 
ikaw lamang ang matuod nga Dios, kag 
kay Jesu-Cristo nga imo ginpadala. 
4Ginhimaya ko ikaw sa duta, kag nata- 
pos ko na ang bulohaton nga imo ginha- 
tag sa akon. 5Karon, O Amay, sa imo 
atubangan ihatag sa akon ang himaya, 
ang amo nga himaya nga akon man anay 
upod sa imo sa wala pa matuga ang kali- 
butan. 

6 “Ginpakilala ko ikaw sa mga tawo 
nga ginpili mo gikan sa kalibutan para sa 
akon. Imo sila, kag ginhatag mo sila sa 
akon, kag gintuman nila ang imo pulong. 
7Karon nakahibalo sila nga ang tanan 
nga ginhatag mo sa akon nagikan sa imo. 
8Kay ginhatag ko sa ila ang mensahi nga 
imo ginhatag sa akon, kag ginbaton nila 
ini. Nahibaluan nila nga matuod gid nga 
ako nagikan sa imo, kag nagatuo sila 
nga ikaw nagpadala sa akon. 

9 “Ako nagapangamuyo para sa ila. 
Wala ako nagapangamuyo para sa kali- 
butan, kundi para sa mga tawo nga 
ginhatag mo sa akon, kay imo sila. 


rang Amay magahatag sa inyo sang bisan ano nga inyo pangayuon sa akon ngalan: sa iban nga 
teksto kon magpangayo kamo sa Amay sang bisan ano, ihatag niya ini sa inyo sa akon ngalan. 

10Ang tanan nga akon imo kag ang 
tanan nga imo akon, kag ang akon 
himaya ginapakita paagi sa ila. ''Kag 
karon magakadto ako sa imo; ako wala 
na sa kalibutan, pero sila yara pa sa kali- 
butan. O balaan nga Amay! Paagi sa 
gahom sang imo ngalan bantayi sila nga 
ginhatag mo sa akon,” agod mangin-isa 
sila subong nga ikaw kag ako isa. 1? Sang 
ako kaupod pa nila, ginbantayan ko sila 
paagi sa gahom sang imo ngalan nga gin- 
hatag mo sa akon.! Ginbantayan ko sila, 
kag wala sing isa sa ila nga nadula, luas 
sa tawo nga madula gid man agod matu- 
man ang kasulatan. 13 Karon magakadto 
ako sa imo kag ginasiling ko ini nga mga 
butang sa kalibutan, agod maangkon 
nila sing bug-os ang akon kalipay. 
14Ginpaalinton ko sa ila ang imo men- 
sahi, kag gindumtan sila sang kalibutan, 
kay indi sila iya sang kalibutan, subong 
nga ako man indi iya sang kalibutan. 
15Wala ako nagapangayo nga kuhaon 
mo sila sa kalibutan, kundi nga apinan 
mo sila batok sa Malaut. 16 Subong nga 
ako indi iya sang kalibutan, sila man 
indi iya sang kalibutan. 17Pakabalaana 
sila paagi sa kamatuoran, ang imo pu- 
long kamatuoran. !8Ginpadala ko sila sa 
kalibutan subong nga ginpadala mo ako 
sa kalibutan, 19Tungod sa ila ginahalad 
ko ang akon kaugalingon sa imo, agod 
mangin-imo sila paagi sa kamatuoran. 

20 “Ako nagapangamuyo indi lamang 
para sa ila, kundi para man sa mga naga- 
tuo sa akon paagi sa ila mga pulong. 
21Nagapangamuyo ako nga sila tanan 
mangin-isa. O Amay, kabay nga sila 
manginyari sa aton, subong nga ikaw 
yari sa akon kag ako yara sa imo. Kabay 
nga mangin-isa sila, agod ang kalibutan 
magtuo nga ikaw nagpadala sa akon. 
22Ginhatag ko sa ila ang himaya nga 
ginhatag mo man sa akon, agod sila 
mangin-isa, subong nga ikaw kag ako isa. 
23 Ako yara sa ila kag ikaw yari sa akon, 
agod nga mangin-isa sila sing bug-os, kag 

ang kalibutan makakilala nga ikaw ang 
nagpadala sa akon kag nagahigugma sa 
ila subong sang imo paghigugma sa akon. 

24“) Amay, ginhatag mo sila sa 
akon, kag luyag ko nga sila manginka- 
upod nakon bisan diin ako, agod nga 
makita nila ang akon himaya, ang hima- 
ya nga ginhatag mo sa akon. Kay ikaw 
naghigugma sa akon sa wala pa matuga 
ang kalibutan. 25O matarong nga Amay, 
ang kalibutan wala makakilala sa imo, 
pero ako nakakilala sa imo, kag ini sila 
nakahibalo nga ikaw ang nagpadala sa 
akon. 28 Ginpakilala ko ikaw sa ila kag 
magapadayon ako sa paghimo sini, agod 
nga ang imo paghigugma sa akon mangin- 
yara sa ila, kag ako man manginyara sa 
ila.” 


Ang Pagdakop kay Jesus 
(Mat. 26:47-56, Mar. 14:43-50, 
Luc. 22:47-53) 


] Sa tapos makapangamuyo si Jesus, 

naglakat sia upod sa iya mga gin- 
tuton-an kag nagtabok sa sapa sang 
Cedron. May hardin sa sadto nga duog, 
kag si Jesus nagsulod didto upod sa iya 
mga gintuton-an. ?Si Judas nga traidor, 
nakatultol sini nga duog, kay sa masun- 
son si Jesus kag ang iya mga gintuton- 
an nagatipon didto. 3 Gani, si Judas nag- 
kadto sa hardin nga may dala nga guban 
sang mga soldado kag mga gwardya sa 
templo nga ginpadala sang pangulo nga 
mga pari kag sang mga Fariseo. May mga 
hinganiban sila, mga parol kag mga sulo. 
4Si Jesus nga nakahibalo sang tanan nga 
mahanabo sa iya, nagpalapit sa ila kag 
nagsiling, “Sin-o bala ang ginapangita 
ninyo?” 

SNagsabat sila, “Si Jesus nga taga- 
Nazaret.” 

Nagsiling si Jesus, “Ako amo sia.” 

Si Judas nga traidor nagatindog didto 
kaupod nila. é Sang pagsiling ni Jesus sa 
ila, “Ako amo sia,” nag-isol sila kag nag- 
kalatumba sa duta. 7Ginpamangkot sila 


#Paagi sa gahom sang imo ngalan bantayi sila nga ginhatag mo sa akon: sa iban nga teksto 
Bantayi sila paagi sa gahom sang imo ngalan, ang ngalan nga imo ginhatag sa akon. 

tginbantayan ko sila paagi sa gahom sang imo ngalan nga ginhatag mo sa akon: sa iban nga teks- 
to paagi sa gahom sang imo ngalan ginbantayan ko sila nga imo ginhatag sa akon. 

liwat ni Jesus, “Sin-o gid bala ang inyo 
ginapangita?” 

Nagsiling sila, “Si Jesus nga taga- 
Nazaret.” 

8Si Jesus nagsiling, “Ginsingganan ko 
na kamo nga ako amo sia. Gani, kon ako 
ang inyo ginapangita, indi lang ninyo 
paghilabti ining iban.” ?(Ginhambal ni- 
ya ini agod matuman ang iya ginsiling, 
“O Amay, wala ako sing may nadula 
bisan isa lang sang tanan nga imo gin- 
hatag sa akon.”) 

10Si Simon Pedro may espada, gin- 
gabot niya ini kag ginlabo ang suloguon 
sang Pinakamataas nga Pari, kag nautas 
ang iya tuo nga dulonggan. Ang ngalan 
sang suloguon amo si Malico. !1Si Jesus 
nagsiling kay Pedro, “Ttagob ang imo 
espada! Nagahunahona ka bala nga indi 
ko pag-imnon ang kupa sang pag-antos 
nga ginhatag sang Amay sa akon?” 


Si Jesus sa Atubangan ni Anas 


12 Ang guban sang mga soldado kag 
ang ila kapitan kaupod sang mga gwar- 
dya nga Judio nagdakop kay Jesus. Gin- 
gapos nila sia 13kag gindala anay kay 
Anas, ang ugangan ni Caifas nga amo 
ang Pinakamataas nga Pari sadto nga 
tuig. 14Si Caifas amo ang naglaygay sa 
mga Judio nga mas maayo na lang nga 
may isa ka tawo nga mapatay para sa 
tanan nga mga tawo. 


Ginpanghiwala ni Pedro si Jesus 
(Mat. 26:69-70, Mar. 14:66-68: 
Luc. 22:55-57) 


15Si Simon Pedro kag ang isa pa ka 
gintuton-an nagsunod kay Jesus. Yadto 
nga gintuton-an kilala gid sang Pinaka- 
mataas nga Pari, gani nag-upod sia kay 
Jesus sa sulod sang hardin sang palasyo 
sang Pinakamataas nga Pari. 16Si Pedro 
iya nagpabilin sa gwa, sa may puwetta. 
Yadtong gintuton-an nga kilala sang 
Pinakamataas nga Pari nagbalik sa gwa, 
ginhambal ang babayi nga nagabantay 
sang puwerta, kag ginpasulod niya si 
Pedro. 17 Ang babayi nga nagabantay 
sang puwerta nagsiling kay Pedro, “Indi 
bala isa man ikaw sang mga gintuton-an 
sina nga tawo?” 

Si Pedro nagsabat, “Indi.” 

18Matugnaw sadto, gani ang mga 
suloguon kag ang mga gwardya nagda- 
bok sing kalayo kag nagtindog sa palibot 
sini sa pagpainit-init. Si Pedro nagpalapit 
kag nagtindog man didto upod sa ila, 
kag nagpainit-init. 


Ginpamangkot si Jesus sang Pinaka- 
mataas nga Pari 
(Mat. 26:59-66, Mar. 14:55-64, 
Luc. 22:66-71) 

19Ginpamangkot si Jesus sang Pina- 
kamataas nga Pari nahanungod sang iya 
mga gintuton-an kag sang iya pagtulon- 
an. 20Si Jesus nagsabat, “Pirme ako nag- 
hambal sing hayag sa tanan. Nagpanudlo 
ako sa mga sinagoga kag sa templo sa 
diin ang mga Judio nagatilipon. Wala 
ako sing may ginhambal sa tago. ?! Ngaa 
bala ginausisa ninyo ako karon? Pamang- 
kuta ninyo ang mga nakabati sa akon. 
Pamangkuta sila kon ano ang ginsiling 
ko sa ila--nakahibalo sila kon ano ang 
akon ginpanghambal.” 

22Sang makasiling sini si Jesus, gin- 
tampa sia sang isa sang mga gwardya kag 
ginsingganan, “Amo bala ina ang pana- 
bat mo sa Pinakamataas nga Pari?” 

23Nagsabat si Jesus sa iya, “Kon 
nakasayop gid man ako, pamatud-i ini 
sa tanan nga yari diri. Pero kon husto 
ako sa akon ginsiling, ngaa bala nga 
gintampa mo ako?” 

24Dayon ginpadala ni Anas si Jesus 
nga nagapos kay Caifas nga Pinakamata- 
as nga Pari. 


Si Jesus Ginpanghiwala liwat ni Pedro 
(Mat 26:71-75, Mar. 14:69-72, 
Luc. 22:58-62] 


258i Pedro nagatindog pa didto nga 
nagapainit-init sa kalayo. Gani ang iban 
didto nagsiling sa iya, “Indi bala ikaw 
isa man sang mga. gintuton-an sina nga 
tawo?” 

Si Pedro nagpanghiwala kag nagsiling, 
“Indi.” 

26 Ang isa sang mga suloguon sang 
Pinakamataas nga Pari nga paryente sang 
tawo nga gingilahgan ni Pedro, nagham- 
bal, “Indi bala nga ikaw atong nakita 

ko upod sa iya didto sa hardin?” 

27Liwat si Pedro nagsiling, “Indi.” 
Kag sa amo nga tion nagpamalo ang ma- 
nok. 


Si Jesus sa Atu ni Pilato 
(Mat. 27:1-2, 11-14; Mar. 15:1-5: 
Luc. 23:1-5) 

28Gindala nila si Jesus halin sa balay 
ni Caifas pakadto sa palasyo sang Go- 
bernador. Nagapamanagbanag na sadto. 
Wala magsulod ang mga Judio sa palasyo 
tungod kay indi sila luyag nga madag- 
taan, agod nga makakaon sila sang pani- 
hapon sa Piesta sang Pascua. 29Gani si 
Pilato naggwa sa pagpakigkita sa ila kag 
nagsiling, “Ano bala ang panumbongon 
ninyo batok sini nga tawo?” 

30Nagsabat sila, “Kon wala sia sing 
may nahimo nga malain, wala namon sia 
kuntani pagdalha sa imo.” 

318i Pilato nagsiling sa ila, “Dalha 
ninyo sia kag hukmi suno sa inyo kasu- 
goan.” 

Ang mga Judio nagsabat, “Indi tugot 
sa amon ang pagpatay sang tawo.” 
32(Ini nahanabo agod matuman ang gin- 
siling ni Jesus kon ano nga sahi sang 
kamatayon ang iya pagaagihan.) 

33Sj Pilato nagsulod sa palasyo, gin- 
tawag niya si Jesus kag ginpamangkot, 
“Ikaw bala ang hari sang mga Judio?” 

348i Jesus nagsabat, “Imo gid bala ini 
nga pamangkot ukon ginsugiran ka lang 
sang iban nahanungod sa akon?” 

35Si Pilato nagsabat, “Ano ang dum- 
dom mo, Judio bala ako? Ang imo mga 
kasimanwa kag ang ila pangulo nga mga 
pari amo ang nagtugyan sa imo sa akon. 
Ano bala ang nahimo mo?” 

36Si Jesus nagsabat, “Ang akon gin- 
harian indi sa sining kalibutan. Kon ang 
akon ginharian yari sa sining kalibutan, 
ang akon mga sumolunod magapakig- 
away kuntani, agod nga indi ako matug- 
yan sa mga Judio. Pero ang akon ginha- 
rian indi sa sining kalibutan!” 

37Gani si Pilato nagpamangkot sa 
iya, “Kon amo gali, hari ikaw?” 

Si Jesus nagsabat, “Ginasiling mo nga 
ako hari. Tungod sini nagpakatawo ako 
kag nagkari sa kalibutan sa pagsaksi sa 

Af 


“Ano bala ang kamatuoran?” (18:38) 


kamatuoran. Ang yara sa kamatuoran 
nagapamati sa akon.” 

388i Pilato nagpamangkot, “Ano bala 
ang kamatuoran?” 


Si Jesus Ginhukman nga Pagapatyon 
(Mat. 27:15-31, Mar. 15:6-20: 
Luc. 23:13-25) 


Sang makasiling sini si Pilato, naggwa 
sia liwat sa mga Judio kag nagsiling sa 
ila, “Wala ako sing may nakita nga ka- 
bangdanan sa pagkondenar sa iya. 39 Pero 
suno sa inyo kinabatasan, sa tagsa ka 
Piesta sang Pascua, nagahilway ako sa 
inyo sang isa ka binilanggo. Karon luyag 
bala ninyo nga hilwayon ko ang Hari sang 
mga Judio?” 

“Indi sia. kundi si Barrabas!” (18:40) 





40Nagsinggit sila sa iya, “Indi sia, 
kundi si Barrabas!” (Si Barrabas isa ka 
buyong.) 
] Q Dayon ginpakuha ni Pilato si Jesus 
kag ginpahanot. ? Ang mga solda- 
do naghimo sing korona nga tunokon 
kag ginbutang ini sa iya ulo; ginpasukso- 
kan nila sia sing kapa nga granate, 3 kag 

nagpalapit sila sa iya nga nagasiling, “Ma- 
buhay ang Hari sang mga Judio!” Kag 
gintampa nila sia. 

4Sa liwat naggwa si Pilato kag nag- 
siling sa mga tawo, “Hulat anay kamo, 
kay dalhon ko sia diri, sa pagpakita sa 
inyo nga wala ako sing may nakita nga 
kabangdanan sa pagkondenar sa iya.” 
5Gani naggwa si Jesus nga may korona 
nga tunokon kag kapa nga granate. Si 
Pilato nagsiling sa ila, “Tan-awa ninyo, 
yari na ang tawo!” 

6Sang makita sia sang pangulo nga 
mga pari kag sang mga gwardya, nagsing- 
git sila, “Ilansang sia sa krus! Iansang 
sia sa krus!” 

Si Pilato nagsiling sa ila, “Sigi, dalha 
ninyo sia kag ilansang sa krus. Wala ako 
sing may nakita nga kabangdanan sa 
pagkondenar sa iya.” 

7Ang mga Judio nagsabat, “May ka- 
sugoan kami, kag suno sa sini nga kasu- 
goan, dapat sia mapatay, kay sia naga- 
paka-Anak sang Dios.” 

8Sang pagkabati sini ni Pilato, hinad- 
lukan pa gid sia tapat. ?Nagsulod sia 
liwat sa palasyo kag nagsiling kay Jesus, 
“Taga-diin ka gid bala?” 

Pero si Jesus wala magsabat sa iya. 
108i Pilato nagsiling sa iya, “Indi ka bala 
maghambal sa akon? Wala ka bala maka- 
hibalo nga may awtoridad ako sa paghil- 
way sa imo ukon sa pagpalansang sa imo 
sa krus?” 

118i Jesus nagsabat, “May awtoridad 
ikaw sa akon tungod lamang kay ini gin- 
hatag sang Dios sa imo. Gani ang tawo 
nga nagtugyan sa akon sa imo may daku 
pa gid nga sala.” 

12Sang pagkabati sini ni Pilato nag- 
pangita pa gid sia sing paagi sa paghil- 
way sa kay Jesus. Ugaling ang mga Judio 
nagsinggit, “Kon imo sia hilwayon, indi 
ikaw abyan sang Emperador! Ang bisan 
sin-o nga nagapakahari kaaway sang 
Emperador!” 

13 Sang pagkabati sini ni Pilato, gin- 
dala niya si Jesus sa gwa kag naglingkod 
sia sa hukmanan, sa duog nga ginatawag 
“Ang Plataporma nga Bato,” nga sa 
Hebreo ginatawag “Gabbata.” 14Mga alas 
dose gid sa udto sadto kag bisperas sang 

Piesta sang Pascua. Si Pilato nagsiling sa 
mga Judio, “Yari ang inyo hari!” 

15Nagsinggit sila, “Patya sia! Patya 
sia! Hansang sia sa krus!” 

Si Pilato nagpamangkot sa ila, “Lu- 
yag bala ninyo nga ipalansang ko sa krus 
ang inyo hari?” 

Ang pangulo nga mga pari nagsabat, 
“Wala kami sing ginakilala nga hari, 
kundi ang Emperador!” 

. 16Dayon gintugyan ni Pilato sa ila si 
Jesus, nga ilansang sa krus. 


SA 
Se SG. a Pm 
Naggwa sia nga nagapas-an sang iya krus. 
(19:17) 


Si Jesus Ginlansang sa Krus 
(Mat. 27:32-44, Mar. 15:21-32, 
Luc. 23:26-43) 


Gani gindala nila si Jesus. 17 Naggwa 
sia nga nagapas-an sang iya krus pakadto 
sa “Duog sang Bagol,” nga sa Hebreo 
ginatawag “Golgota.” 18Didto ginlan- 
sang nila sia sa krus: ginlansang man nila 
ang duha ka tawo sa krus, ang isa sa 
wala kag ang isa sa tuo, kag si Jesus sa 
tunga nila. 19Si Pilato nagsulat sang 
isa ka pahibalo kag ginpatapik sa krus. 
Amo ini ang iya nasulat: “Jesus nga-taga- 
Nazaret, ang Hari sang mga Judio.” 
20Madamo sang mga Judio ang naka- 
basa sini, kay ang duog sa diin ginlan- 
sang si Jesus malapit sa siyudad, kag ang 
pahibalo ginsulat sa Hebreo, sa Latin, 
kag sa Griego. 21Ang pangulo nga mga 
pari sang mga Judio nagsiling kay Pilato, 
“Indi pag-isulat “Ang Hari sang mga Ju- 

dio, kundi “Ini nga tawo nagsiling, ako 
amo ang Hari sang mga Judio.” ” 
22Si Pilato nagsabat, “Ang akon gin- 
sulat, indi na maliwat.” 
23Sang malansang na sang mga solda- 
do si Jesus sa krus, ginkuha nila ang iya 
mga bayu kag ginpartida nila sa apat 
ka bahin, tag-isa ka bahin sa tagsa ka 
soldado. Ginkuha man nila ang iya 
kunop nga hinabol kag wala sing tinahi- 
an. 24 Ang mga soldado nagsiling sa isa 
kag isa, “Indi lang naton pagpartidahon 
ini, kundi aton lang pagabutgabotan kon 
sin-o ang makakuha.” Ini nahanabo agod 
matuman ang kasulatan: 
“Ginpartida nila ang akon 
mga bayu, 
Kag ginpagabutgabotan nila 
Ang akon kunop.” 
Gani ginhimo ini sang mga soldado. 
25Sa tupad sang krus ni Jesus naga- 
tindog didto ang iya iloy, ang utod sang 
iya iloy, si Maria nga asawa ni Cleofas, 
kag si Maria Magdalena. 26 Sang makita 
ni Jesus ang iya iloy kag ang iya hinigug- 
ma nga gintuton-an nga nagatindog did- 
to, nagsiling sia sa iya iloy, “Babayi, yari 
ang imo anak.” 
27Dayon nagsiling man sia sa gintu- 
ton-an, “Yari ang imo iloy.” Kag sugod 
sadto, gindala sang gintuton-an si Maria 
sa pagpuyo sa iya balay. 


Ang Pagkamatay ni Jesus 
(Mat. 27:45-56: Mar. 15:33-41: 
Luc. 23:44-49) 


28 Nahibaluan ni Jesus nga karon ang 
tanan tapos na, kag agod matuman ang 
kasulatan nagsiling sia, “Ginauhaw ako.” 

29May tibod didto nga puno sang 
maaslom nga bino. Gintusmog nila ang 
espongha sa bino, gintakod sa tukon nga 
isopo kag gintunghol sa baba ni Jesus. 
30Sang madimdiman ni Jesus ang bino, 
nagsiling sia, “Tapos na!” 

Nagduko sia kag napatay. 

Ginbuno ang Kilid ni Jesus 
31Dayon ginpangayo sang mga Judio 
kay Pilato nga tugotan sila sa pagbalbag 
sang mga batiis sang mga tawo nga 
nalansang sa krus kag sa pagtaltal sa ila. 

Ginhimo nila ini kay Adlaw sadto sang 
Pag-aman, kag indi sila luyag nga ang 
mga bangkay magpabilin sa krus sa Ad- 
law nga Inugpahuway, kay ang madason 
nga adlaw amo ang Adlaw nga Inugpa- 
huway nga labing balaan. 32Gani nag- 
lakat ang mga soldado, kag ginbalbag 
nila ang mga batiis sang nahauna, kag 
sang isa pa gid nga ginlansang man upod 
kay Jesus. 33Pero sang pag-abot nila kay 
Jesus, nakita nila nga patay na sia, gani 
wala nila pagbalbaga ang iya mga batiis. 
34 Ugaling ang isa sang mga soldado nga 
may bangkaw nagbuno sa kay Jesus sa 
kilid, kag sa gilayon nag-agay ang dugo 
kag tubig. 35 Ang isa nga nakakita sini 
nga hitabo nagapamatuod sini; kag ang 
iya panaksi matuod, kag nahibaluan 
niya nga nagahambal sia sang kamatuo- 
ran, agod nga kamo man magtuo. 36 Na- 
hanabo ini agod matuman ang kasulatan 
nga nagasiling, “Wala sing isa sang iya 
mga tul-an nga mabali.” 3?Kag may isa 
man ka bahin sang kasulatan nga nagasi- 
ling, “Ang mga tawo magatulok sa iya 
nga ila ginbuno.” 


Ang Paglubong kay Jesus 
(Mat. 27:57-61, Mar. 15:42-47: 
Luc. 23:50-56) 
38Sa tapos Sini, si Jose nga taga-Ari- 
matea, nagpangayo kay Pilato nga tugo- 
tan sia sa pagkuha sang bangkay ni 
Jesus. (Si Jose isa ka gintuton-an ni 
Jesus, pero sa tago lamang kay nahadlok 
sia sa mga pangulo sang mga Judio.) 
Gintugotan sia ni Pilato, gani naglakat 
sia sa pagkuha sang bangkay ni Jesus. 
39Si Nicodemo nga nagkadto anay kay 
Jesus sa gab-i, nag-upod kay Jose. May 





pain 


Ginkuha nila ang bangkay ni Jesus. (19:40) 

dala sia nga 45 ka kilo nga inughaplas. 
Ini sinimbog nga mira kag aloe. 40 Gin- 
kuha nila ang bangkay ni Jesus kag ila 
ini ginputos sang tela nga lino nga may 
pahamot, suno sa kinabatasan sang mga 
Judio sa paglubong. 41Sa duog sa diin 
ginlansang si Jesus, may isa ka hardin, 
kag didto may isa ka bag-o nga lulob- 
ngan nga wala pa gid malubngi. 42 Didto 
nila ginlubong si Jesus kay yadto nga 
adlaw bisperas sang Adlaw nga Inugpa- 
huway sang mga Judio, kag malapit 
yadto nga lulobngan. 


Ang Lulobngan nga Wala na sing Sulod 
(Mat. 28:1-8; Mar. 16:1-8; 
Luc. 24:1-12) 


2 0 Aga pa gid sang nahauna nga ad- 

law sang simana sang madulom- 
dulom pa, si Maria Magdalena nagkadto 
sa lulobngan, kag nakita niya nga naku- 
ha na ang bato sa puwertahan sang lu- 
lobngan. ?Nagdalagan sia kag nagkadto 
kay Simon Pedro kag sa gintuton-an nga 
hinigugma ni Jesus, kag ginsugiran sila, 
“Ginkuha nila ang Ginoo sa lulobngan, 
kag wala kami makahibalo kon diin nila 
sia ginbutang!” 

3Dayon si Pedro kag yadtong isa ka 
gintuton-an nagkadto sa lulobngan. 
#Nagdalagan sila nga duha, pero yad- 
tong isa ka gintuton-an madasig pa sa 
kay Pedro kag una sia nakaabot sa 
lulobngan. 5Nagsid-ing sia kag nakita 
niya ang tela nga lino, pero wala sia 
magsulod. 5Si Simon Pedro nga naga- 
sunod sa iya, nag-abot man, kag nag- 
sulod sia dayon sa lulobngan. Nakita 
niya ang tela nga lino nga nahamtang 
didto, 7kag ang tela nga ginsambod sa 
ulo ni Jesus. Wala ini nahamtang upod 
sa mga tela nga lino, kundi nabalulon. 
8Dayon yadtong gintuton-an nga una 
nag-abot sa lulobngan nagsulod man. 
Nakakita sia kag nagtuo. (Wala pa sila 
makahangop sang kasulatan nga nagasi- 
ling nga kinahanglan mabanhaw sia.) 
10Dayon ang mga gintuton-an nagpauli. 
Si Jesus Nagpakita kay Maria Magdalena 

(Mat. 28:9-10: Mar. 16:9-11) 
11 Karon si Maria nagtindog nga naga- 


19, 20 


hilibion sa gwa sang lulobngan. Samtang 
nagahibi sia, nagduko kag nagsid-ing sia 
sa lulobngan, !? kag nakita niya nga may 
duha ka anghel didto nga nagabayu sing 
puti. Nagalingkod sila sa duog nga gin- 
hamyangan sang bangkay ni Jesus. Ang 
isa sa tiilan kag ang isa sa ulohan. !3Gin- 
pamangkot nila sia, “Babayi, ngaa bala 
nagahibi ka?” 

Nagsabat sia, “Ginkuha nila ang akon 
Ginoo kag wala ako makahibalo kon 
diin nila sia ginbutang!” 

14 Sang makasiling sia sini, nagliso sia 
kag iya nakita si Jesus nga nagatindog 
didto, pero wala niya makilala nga si 
Jesus yadto. 15Si Jesus nagpamangkot 
sa iya, “Babayi, ngaa bala nagahibi ka? 
Sin-o bala ang imo ginapangita?” 

Naghunahona si Maria nga hardinero 
sia, gani nagsiling sia sa iya, “Tyoy, kon 
ikaw ang nagkuha sa iya, sugiri ako kon 
diin mo sia ginbutang, kay kuhaon ko 
sia ” 


16Si Jesus nagsiling sa iya, “Maria!” 

Nagliso si Maria sa pag-atubang kay 
Jesus kag nagsiling sa Hebreo, “Rabbo- 
ni!” (Kon sayuron, “Manunodlo.”) 

178i Jesus nagsiling sa iya, “Indi ka 
anay mag-uyat sa akon, kay wala pa ako 
makakayab sa Amay. Pero kadtoi ang 
akon mga utod kag sugiri sila nga maga- 
kayab ako sa akon Amay kag inyo 
Amay, sa akon Dios kag inyo Dios.” 

18Gani si Maria Magdalena nagsugid 
sa mga gintuton-an nga nakita niya ang 
Ginoo, kag ginsilingan niya sila sini nga 
mga butang. 


Si Jesus Nagpakita sa Iya mga 
Gintuton-an 
(Mat. 28:16-20: Mar. 16:14-18, 
Luc. 24:36-49) 


19 Sang sirom na sadto nga adlaw nga 
amo ang nahauna nga adlaw sang simana, 
nagtipon sa isa ka balay ang mga gintu- 
ton-an kag nagpanarangka sila, kay 
nahadlok sila sa mga pangulo sang mga 
Judio. Dayon si Jesus nag-abot kag nag- 
tindog sa tunga nila. Nagsiling sia, “Pag- 
hidait sa inyo.” 20Sang makasiling sia 
sini, ginpakita niya sa ila ang iya mga 
kamot kag ang iya kilid. Daku gid ang 

kalipay sang mga gintuton-an sang 
makita nila ang Ginoo. ?! Dayon si Jesus 
nagsiling liwat sa ila, “Paghidait sa inyo. 
Subong nga ang Amay nagpadala sa 
akon, ako man nagapadala sa inyo.” 
22 Ginsiling niya ini, kag ginhuypan niya 
sila kag ginsingganan, “Batuna ninyo 
ang Espiritu Santo. 23 Kon ginapatawad 
ninyo ang mga sala sang bisan sin-o, ti 
ginapatawad sila, kon wala ninyo gina- 
patawad sila, ti wala man sila ginapata- 
wad.” 


Si Jesus kag si Tomas 


24 Ang isa sang mga dose ka gintuton- 
an, si Tomas nga gintawag ang Kapid, 
wala didto sang pag-abot ni Jesus. 
25Gani ginsugiran sia sang iban nga mga 
gintuton-an, “Nakita namon ang Gi- 
noo!” 

Si Tomas nagsiling sa ila, “Kon indi 
ko makita ang agi sang mga lansang sa 
iya mga kamot, kag magulo ko ang akon 
tudlo sa agi sang mga lansang, kag magu- 
lo ko ang akon kamot sa iya kilid, indi 
ako magtuo.” 

26 Sang makaligad ang isa ka simana, 
ang mga gintuton-an nagtipon liwat sa 
sulod sang balay kag si Tomas kaupod 
na nila. Ang mga puwertahan natrang- 
kahan, pero si Jesus nag-abot kag nag- 
tindog sa tunga nila kag nagsiling, “Pag- 
hidait sa inyo.” ?7Dayon nagsiling sia 
kay Tomas, “Idab-ot diri ang imo tudlo, 
kag tan-awa ang akon mga kamot. Da- 
yon idab-ot ang imo kamot kag igulo sa 
akon kilid. Indi ka na magpangduhado- 
ha, kundi magtuo!” 

28Si Tomas nagsabat sa iya, “Ginoo 
ko kag Dios ko!” 

29Sj Jesus nagsiling sa iya, “Nagatuo 
ka bala kay nakakita ka sa akon? Bula- 
han ang mga nagatuo bisan wala sila 
makakita!” 


Ang Tinutoyo sini nga Libro 


30Madamo pa gid nga gamhanan nga 
mga buhat ang ginhimo ni Jesus sa atu- 
bangan sang iya mga gintuton-an nga 
wala masulat sa sini nga libro. 3! Ginsu- 

“Tan-awa ang akon mga kamot . . . Indi ka na 
magpangduhadoha, kundi magtuo!” (20:27) 


lat ini agod magtuo kamo” nga si Jesus 
amo ang Cristo, ang Anak sang Dios, 
kag paagi sa sini nga pagtuo may kabuhi 
kamo sa iya ngalan. 


Nagpakita si Jesus sa Pito ka mga 
Gintuton-an 


Sa tapos sini nga mga hitabo si Je- 
sus nagpakita liwat sa iya mga gin- 

tuton-an didto sa Linaw sang Tiberias. 
Amo ini ang paagi sang iya pagpakita. 
2Sj Simon Pedro, si Tomas nga gintawag 
ang Kapid, si Natanael nga taga-Cana sa 
Galilea, ang mga anak ni Zebedeo, kag 
ang duha pa gid ka mga gintuton-an ni 
Jesus nagatilipon didto. 3Si Simon Pedro 
nagsiling sa ila, “Mangisda ako.” 

Nagsiling sila sa iya, “Maupod kami 
sa imo.” Gani naglakat sila kag nagsakay 
sa sakayan, pero sa sadto nga gab-i wala 
gid sila sing may nakuha. “Sang naga- 
butlak na ang adlaw, si Jesus didto naga- 
tindog sa baybayon, pero ang mga gin- 
tuton-an wala makakilala nga si Jesus 
yadto. 5Dayon nagsiling sia sa ila, “Mga 
anak, may kuha bala kamo?” 

“Wala gid,” sabat nila. 

6Nagsiling sia sa ila, “Tladlad ninyo 
ang inyo sahid sa tuo nayon sang saka- 
yan, kag may makuha kamo.” Gani gin- 
ladlad nila ang sahid kag indi sila maka- 
sarang sa pagbatak, kay sa pagkadamo 
sang ila nakuha nga isda. 

7Ang gintuton-an nga hinigugma ni 
Jesus nagsiling sa kay Pedro, “Ang 


#agod magtuo kamo: sa iban nga teksto agod magpadavon kamo sa pagtuo. 

Ginoo ini!” Sang pagkabati ni Simon 
Pedro nga ang Ginoo yadto, gintampi 
niya ang iya bayu (kay gin-uba niya ini) 
kag nagsugbo sa tubig. 8Ang iban nga 
mga gintuton-an nga yadto sa sakayan 
nagdungka nga nagabutong sang sahid 
nga puno sang mga isda, kay ang ila 
kalayuon sa baybayon mga 50 man lang 
ka dupa. ° Sang pagtakas nila, may naki- 
ta sila nga nagatumpok nga baga nga 
may ginasugba nga isda kag may tinapay 
nga natungtong didto. 10° Dayon si Jesus 
nagsiling sa ila, “Dala kamo diri sang 
isda nga bag-o lang ninyo nakuha.” 





Ginbutong niya ang sahid pa higad nga puno 
sang dalagku nga mga isda. (21:11) 


118i Simon Pedro nagsaka sa saka- 
yan kag ginbutong niya ang sahid pa 
higad nga puno sang dalagku nga mga 
isda nga ang kadamuon 153 ka bilog. 
Wala magisi ang sahid bisan tama ini 
kadamo. !I?Si Jesus nagsiling sa ila, 
“Dali kamo kag magpamahaw.” Wala 
gid sing isa sang mga gintuton-an nga 
nangahas sa pagpamangkot sa iya kon 
sin-o sia, kay nakilala nila nga sia amo 
ang Ginoo. !3Gani nagpalapit si Jesus, 
nagkuha sang tinapay, kag ginhatagan 
sila. Amo man ang ginhimo niya sa isda. 

14 Ikatlo na ini nga pagpakita ni Jesus 
sa iya mga gintuton-an sa tapos sia 
mabanhaw. 

Si Jesus kag si Pedro 


15Sang nakakaon na sila, nagsiling si 
Jesus kay Simon Pedro, “Simon, anak ni 
Juan, ginahigugma mo bala ako sing 
labi sini sa ila?” 

Nagsabat sia, “Huo, Ginoo, nakahiba- 
lo gid ikaw nga ako nagahigugma sa 
imo.” 

Si Jesus nagsiling sa iya, “Tatapa ang 
akon mga cordero.” 16Sa liwat si Jesus 
nagsiling sa iya, “Simon, anak ni Juan, 
ginahigugma mo bala ako?” 

Nagsabat sia, “Huo, Ginoo, nakahiba- 
lo gid ikaw nga ako nagahigugma sa 
imo.” 

Si Jesus nagsiling sa iya, “Tatapa ang 
akon mga karnero.” 17Sa ikatlo ka bes 
nagsiling si Jesus, “Simon, anak ni Juan, 
ginahigugma mo bala ako?” 

Si Pedro nagkasubo kay katatlo na 
sia pamangkuton ni Jesus, “Ginahigug- 
ma mo bala ako?” Kag nagsiling si Pedro 
sa iya, “Ginoo, ikaw nakahibalo sang 
tanan, kag ikaw nakahibalo gid nga ako 
nagahigugma sa imo!” 

Si Jesus nagsiling sa iya, “Tatapa ang 
akon mga karnero. 18Nagasiling ako sa 
imo sang matuod: sang ikaw bataon pa, 
nagawagkos ka sang imo kaugalingon 
kag nagakadto sa bisan diin nga luyag 
mo; pero kon tigulang ka na, untayon 
mo ang imo mga kamot, kag iban na ang 
magawagkos sa imo kag magadala sa imo 
sa diin indi ka luyag magkadto.” !9(Gin- 
siling ini ni Jesus sa pagpahayag kon sa 
ano nga paagi mapatay si Pedro, kag 
magahimaya sa Dios.) Dayon nagsiling 
si Jesus sa iya, “Sunod ka sa akon!” 


Si Jesus kag ang Isa ka Gintuton-an 


20Nagbalikid si Pedro kag iya nakita 
nga nagasunod ang hinigugma nga gin- 
tuton-an ni Jesus, sia nga nagsandiay 
gid kay Jesus sa panihapon kag nagpa- 
mangkot, “Ginoo, sin-o bala ang maga- 
luib sa imo?” ?! Sang pagkakita ni Pedro 
sa iya, nagsiling sia kay Jesus, “Ginoo, 
ano bala ang madangatan sini nga tawo?” 

22Si Jesus nagsabat sa iya, “Kon 
luyag ko nga magkabuhi sia tubtob sa 

akon pagkari, ano bala ina sa imo? 
Sunod ka sa akon!” 

23Gani naglapnag ang balita sa mga 
sumolunod ni Jesus nga yadtong gintu- 
ton-an indi mapatay. Pero si Jesus wala 
magsiling nga indi sia mapatay, kundi 
nagsiling sia, “Kon luyag ko nga magka- 
buhi sia tubtob sa akon pagkari, ano 
bala ina sa imo?” 

24Ini sia amo ang gintuton-an nga 

nagpamatuod kag nagsulat sini nga mga 
butang, kag aton nahibaluan nga ang iya 
ginasiling matuod. 
Ang Katapusan 

25Karon, may madamo pa nga mga 
butang nga ginhimo si Jesus, Kon isaisa- 
hon sila sulat, ginabanta ko nga indi 
mag-igo sa bug-os nga kalibutan ang 
tanan nga libro nga pagasulaton. 


